text:
Nýggja løgreglustøðin: Spurvar og kanónir hjá løgregluni
Ljót ella vøkur? Hetta var yvirskriftin á grein um
útsjóndina á nýggja løgreglustøðin í Havn. Áhugaverdur spurningur og eisini
áhugavert at kjakast um. Men tað finnast eisini aðrir minst líka so áhugaverdir
og týðandi spurningar at seta í sambandi við útsjóndina á komandi
løgreglustøðini í Havn, so sum: Hvat hugsar tú, tá ið tú sært hesa komandi
løgreglustøðina? Hvørjar kenslur vekir hon?
Nørrebro og Tórshavn
Fyri skjótt nógvum árum síðan vórðu fleiri lokalar
løgreglustøðir niðurlagdar runt um í Keypmannahavn, eitt nú á Nørrebrogade. Tá
vóru fleiri íbúgvar, sum hildu, at hetta var eitt afturstig fyri grannalagið. Fyri
íbúgvarnar var tað umráðandi, at løgreglustøðin var har, tí hildið varð, at hon
hevði ein fyribyrgjandi virknað á kriminalitetin í útsetta býarpartinum og gav íbúgvunum
tryggleika. Minnist meg rætt, var niðurlagda politistøðin á Nørrebrogade á
stødd við handlarnar í gøtuni við tveimum vindeygum út móti vegnum og einum
politiskelti á hurðini. Hon var hvørki eyðsýnd ella áleypandi.
Verður tankin um fyribyrging og tryggleika fluttur til
Havnar, fær ein við nýggju politistøðini fatan av, at Havnin og kanska Føroyar
sum heild hava ovurhonds stórar avbjóðingar við kriminaliteti og ótryggleika.
So stórar, at neyðugt er at minna íbúgvarnar á, at lovens lange arm altíð er
til staðar.
Ein greiður boðskapur
Sum samskiftsfólk eri eg skúlað í at hugsa í boðskapi,
móttakara, avsendara og so framvegis. So tá ið eg síggi tekningar av nýggju løgreglustøðini
reisast beinanvegin spurningar sum, hvat tey hava hugsað við hasum bygninginum,
mitt í ferðslutættasta økinum í Føroyum. Hon er stór, ja, og helst eisini egnað
innandura til tað, hon er ætlað. Men hyggjast má eisini at eini løgreglustøð
við øðrum brillum. Hyggi eg at nýggju løgreglustøðini við samskiftisbrillum, so
er eyðsæð, at hon í sínum komandi hami sendir ein boðskap.
Hon verður løgd mitt í býnum, beint við ein av høvuðsvegunum.
Bara við staðsetingini sjálvari gerst boðskapurin tann, at løgreglan er sentral
og viðkomandi. Við teimum komandi umbyggingunum gerst støðin nógv sjónligari
enn áður. Skuldi nakar hóast hetta farið at ivast í, hvar løgreglan heldur til,
so tryggjar staðsetingin við vissu, at vit altíð fáa tað við, tá ið løgreglan framyvir
fer ýlandi og blinkandi oman ella niðan gjøgnum býin hvørja ferð, okkurt er á
vási.
Høg, hægri, hægst
Løgreglustøðin liggur eisini høgt uppi í mun til miðbýin, og
nú verður hon hækkað eina heila hædd. Harvið kann løgreglan úr sínum høga torni
við yvirdekkaðum glasenda frítt eygleiða býin. Øvut kunnu vit borgarar altíð síggja
hana, upp til hana, tí tá vit ganga ella koyra fram við høgu svørtu húsaveggjunum,
gerast vit natúrliga lág og smá.
Sniðið er stramt og stívt. Klædningurin er svartur, og alt,
sum brýtur reinu linjurnar, so sum úthang og vinklar, er burturbeint. Vindeyguni
eftir síðunum eru smøl og eintáttað, og skjøldrarnir hava skap av hvøssum pílum,
sum peika beint uppeftir. Kanska eru pílarnir klárir at skjóta yvir býin?
Eftir mínum tykki er boðskapurin ivaleysur. Á løgreglustøðini
er eingin slingur. Har er alt málrættað, effektivt og presist. Alt er reglurætt,
stramt og myrkt. Hetta er álvarsamt, innilæst. Ja, og so var tað fongslið. Tað
er eydnast arkitektunum at fáa støðina at líkjast bæði einum festningi og einum
fangahúsi.
Ósamsvar millum
bygning og samfelag
Víst er støðin ikki ørindaleys, hvat boðskapi ella signalum viðvíkir.
Men so er eisini viðkomandi at spyrja: Hvør er ætlaði móttakarin av boðskapinum?
Meira leiðandi spurningar kundu verið: Er hetta ein hóskiligur boðskapur til
borgararnar í einum av heimsins tryggastu londum og við lítlum kriminaliteti? Liva
vit føroyingar í støðugum ótta og ótryggleika? Eru vit potentielt so stórir
bandittar, at vit dagliga mugu verða mint á, hvat hendir, um vit bróta lógirnar?
Er tað neyðugt og ynskiligt, at løgreglan er so markant í býarmyndini? Ikki
eftir mínum tykki. Tvørturímóti tykist tað mær, at her verður skotið eftir
spurvum við kanónum.
Danskur høvundur í Weekendavísini, sum vitjaði í Føroyum,
skrivaði herfyri, hvussu hann frøddist, tá ið hann sá BankNordik. Hann helt seg
hava funnið listasavnið, og eina sæla løtu helt hann, at føroyingar veruliga settu
listina í hásætið. Hann gjørdist tó skjótt klókari. Og hvat fara hann og onnur
við honum at hugsa um Havnina, hennara íbúgvar og okkara samfelag sum heild, tá
ið tey síggja nýggju løgreglustøðina?
Spyrt tú meg, so er hendan nýggja løgreglustøðin og tað, hon
signalerar, í fullkomnum misljóði við umhvørvið, býin og tað samfelagið, sum hon
fer at standa so mitt, mitt í.
Ljót ella vøkur? Mest misskild og misvísandi.


c: text/html

text:
Søkt kann eisini verða um avmarkaði ynskinummarspjøldur, har møguleiki er fyri at ynskja sær eina samanseting av tveimum bókstavum og trimum tilvildarliga valdum tølum. Umsókn um avmarka ynskinummarspjøldur skal latast Akstovuni. Umsøkjarin skal á umsóknini tilskila hvørja samanseting av bókstavum, ið søkt verður um, og akfaraskráin ásetur síðani 3 tøl.
Tey rættindi og tær skyldur, sum sbrt. § 49 b eru galdandi fyri vanlig ynskinummarspjøldur, eru ikki galdandi fyri avmarkaði ynskinummarspjøldur.
Gjaldið fyri avmarkaðið ynskinummarspjøldur er kr. 1.000,-

robotstxt: allowed

filter: keep


text:
Viðtøkur
fyri
Føroya Sjómannadag
§ 1
Stovnurin
Føroya Sjómannadagur er sjálvsognarstovnur við heimstaði og høvuðssæti í Klaksvík.
§ 2
Endamál
Endamál er at at nøra og varðveita áhugan fyri fiskivinnuni á sjógvi og á landi, og at kveikja áhuga
fyri tí ið hevur við sjógvin at gera. Hetta verður gjørt uppá ein hugnaligan, gevandi og rúsfríðan
hátt, so at familjur og fólk í øllum aldursbólkum kunnu njóta gleði av hesum tiltaki.
§ 3
Aðalfundur
Aðalfundurin verður á hvørjum ári í mars mánaði. Aðalfundurin skal verða fráboðaður nevndini 14
dagar frammanundan
Um 1/3 av nevndini biður um tað, kann kallast saman til eykaaðalfundar. Eykaaðalfundurin skal
verða fráboðaður á sama hátt sum aðalfundurin.
Á aðalfundinum skal henda skrá vera:
1) Velja orðstýrara.
2) Frágreiðing frá formanninum fyri farna árið.
3) Kassameistarin leggur fram grannskoðaðan roknskap.
4) Nevndarval.
5) Val av grannskoðara
6) Eftirmeting og innkomin mál
7) Ymist
Fundarstjórin ger av í øllum ivaspurningum á fundinum. Hann kann vera nevndarlimur.
Atkvøðugreiðsla fer fram skrivliga, um ikki aðalfundurin góðkennir annan atkvøðuhátt. Atkvøðast
kann sambært fulltrú. Fundarstjórin ger av gildi hennara.
§ 4
Nevnd
Evsta vald Føroya Sjómannadagur er nevndin fyri stovnin, sum telur 10 limir.
Fyrsta nevndin verður vald av fyrireikingarnevndini av Føroya Sjómannadag í 2008.
Nevndarlimir verða valdir, og standa 3, 3 og 4 fyri vali 3. hvørt ár.
§ 5
Skipan av nevnd
Nevndin skipar seg sjálv við formanni/ kassameistara, næstformanni, skrivara.
Starvið sum limur í nevndini er ólønt.
§ 6
Tekning
Samlaða nevndin bindur stovnin í sambandi við keypssáttmálar, ognarskjøl, skuldarbrøv og onnur
bindandi skjøl.
Í øðrum førum verður stovnurin bundin av undirskrift hjá av 2 limum í nevndini í felag.
§ 7
Heftilsi
Stovnurin heftir bert fyri skyldum sínum við teimum til eina og hvørja tíð verandi ognum, sum
hoyra stovninum til.Nevndarlimir hefta ikki persónliga fyri stovnsins skyldum.
§ 8
Roknskapur
Roknskaparár stovnsins er álmanakkaárið. Fyrsta roknskaparár er frá stovnan stovnsins og til 31
desember 2008.
Roknskapurin hjá Føroya Sjómannadagur verður á hvørjum ári kannaður av góðkendum
grannskoðara, sum nevndin velur fyri eitt ár í senn.
Grannskoðarin kann ikki vera limur í nevndini.
§ 9
Upploysn
Føroya Sjómannadagur kann verða upployst, um minst 7 nevndarlimir atkvøða fyri tí.
Verður stovnurin upploystur, skulu ognir stovnsins verða lætnar Einkjugrunninum.
§ 10
Broytingar
Viðtøkurnar kunnu einans verða broyttar, um minst 7 nevndarlimir eru fyri tí.
Soleiðis góðtikin av nevndini fyri Føroya Sjómannadagur á fundi
20. nov 2009
_________________ _________________ _________________
Oliver Joensen Niclas Heri Jákupsson Magnus P. Joensen
_________________ _________________ _________________
John William Joensen Ólavur Ó. Poulsen Eyðstein Ó. Poulsen
_________________ _________________ ________________
Jakup Eydnugarð Karl Birgir Isaksen Finn Baldvinsson
_________________
Hjaltur Ó. Poulsen


text:
Poul F. Joensen - Kappin útlagni - var føddur í Sumba í 1898. Hann hevði lisið til lærara, men var fá ár í starvi. Hann livdi sum traðarmaður og verkamaður.
Pól F. mundi vera fyrsti samfelagsrevsandi yrkjari okkara. Hann átti ein skemtandi og bersøgnan tóna, men í kærleiks-og fosturlandsyrkingum kundi hann eisini vera bæði inniligur og stillførur. Eftir hann liggja mong yrkingasøvn og ein prosabók, Seggjasøgur úr Sumba.
Poul F. Joensen fekk M. A. Jacobsens Heiðursløn í 1963.
Sumbiarbygd er av ringastu brimplássum; her er eingin lívd fyri atlantshavsalduni, eingin skái á lágætt og vesturætt. Náttúruviðurskiftini kravdu reystleika, treystleika og dirvi av fólki, ið har vaks upp.
Ein av smádreingjunum, sum fyrst í øldini stetlaði í Sumbiar túni var Poul F. Joensen, føddur 1898, og eingin hevur sum hann lýst harðbalnu livikorini á slíkari avbygd:
»Vit vóru manga vandaferð, tá ódn
av fjøllum brann við kavarok og
andróðri, og Røstin rísin rann; tí
ofta løgdu vit í hav tá eingin annar
var, um oyggin øll í skúmi vóð vit
lendu fullvæl har.«
Sum dreingir flest allir tá í tíðini fór Poul F. til skips 14 ára gamal, men foreldur hansara høvdu aðrar ætlanir við honum og fingu hann at fara á Læraraskúla í Havn í 1914; prógv tók hann í 1917.
Fyrstu tvey árini aftan á próvtøkuna var hann heima og tókst við alt fyrifallandi arbeiði. 11919 tók hann við lærarastarvi í Froðba, men hann mistreivst í lærarastarvinum og segði tað frá sær í 1927.
Hann varð búgvandi í Froðba og livdi sum traðarmaður og verkamaður, til hann í 1970 andaðist.
Bókmentaverk:
Skaldastevnu Poul F.'s inna vit í hesi yrkingini, sum stóð í 2. savni hansara »Millum heims og heljar« 1942:
»Meg í vøggu nornur lærdu av
gullhørpuni ein tóna, sum í Hellas
marmorhøllum Aristofanes læt
ljóma. Hina halgu gudagávu,
oyðandi við spott og látur, hyklarí
og rotnar gudar vitbjørt greiðir
gráar gátur.
Mildir andar mær í sinnið løgdu
ævigt sól og summar, meira vert
enn dýrir steinar og tað gull, ið
foldin rúmar, tó ein lazaron eg eri,
aldri hugtungur eg gangi, tí eg eigi
vísdóms bjarta hjartagull í mínum
sangi.
Og tá rukkutan sum kálvsskinn eg ein
Krøsus síggi vingla, mergsogin av
náttarvekri, tí ov lítið pengar yngla, tá,
tó bert mín kropp eg eigi, allar vitrir eru
tómar, háðandi hin mammons trælin,
himmalhátt mín songur ljómar.«
Longu í 1924 var fyrsta savn hansara »Gaman og álvara« komið, á tremur av bersøgnum, spottandi yrkingum, vendum móti snobbum og ikki minst missiónskum prædikumonnum.
Poul F. stígur her fram sum fyrsti samfelagsrevsandi yrkjari okkara, og av eftirtíðini varð hann fyrst og fremst mettur sum skemtarin og spottarin mikli.
Rætt er tað, at hann mangan er skemtingarsamur, bersøgin og spottandi í yrkingum sínum, navnframa yrkingin »Jarðarferðin« er fullgott prógv um hetta; men ikki eigur at verða gloymt, at Poul F. eisini eigur inniligan og stillføran yrkingatóna. Lutvíst kemur hetta fram í fosturlandsyrkingum hansara; men mest kemur tað til sjóndar í yrkingunum, ið ognaðar eru hansara kæru: konuni og børnunum.
Eitt hitt besta dømið um hesa síðuna av skaldskapi hansara er yrkingin »Farvæl á gravarbakka til son mín«, ið stóð í triðja savninum »Lívsins kvæði« 1955.
Hon er yrkt, tá sonur hansara — júst komin til mans — doyði av vanlukku. Fyrsta ørindið ljóðar:
»Tøkk frá tí sælu løtu, tú borin
varð í heim, í mítt og móður
hjarta tú birti fragd og gleim,
vit bygdu dreymaverð um tína
framtíð blíða og sóu dagar líða
við sólskin yvir tær.«
Sum hann eldist, mundi Poul F. meir og meir kenna seg sum »Kappan útlagna«, ið hann sjálvur onkuntíð nevndi seg. Hann sat einsamallur í avkróki, meðan »mentanarpávarnir« í Havn feldu dóm um føroyskan skaldskap. Seinastu yrkingar hansara, ið komu í savnið »Ramar risti hann rúnirnar« eru fyri ein stóran part smásár gleps eftir »mentanarúrmælingunum« og vinstrasinnaðum studentum í Keypmannahavn, ið høvdu havt at honum fyri høgrapolitisku støðutakan hansara.
Eftir Poul F. er eisini ein *prosabók »Seggjasøgur úr Sumba«, 1963.
Hetta eru ikki søgur, men lutvíst frásagnir um brøgd og vandaferðir, knýttar at Sumbiar bygd, lutvíst søguligar metingar av føroyskum sagnatilfari, metingar, sum sýna stóra søguliga áhuga høvundans, og hvussu nógv hann hevur lisið.
Úr: Árni Dahl: Bókmentasøga I-III. Fannir. 1980-83.
Í Tingakrossi 23/3-1921 finna vit hendan stubban:
»Fyrsta hefti av nýggja tíðarskriftinum, sum felagið »Varðin« gevur út, er nú útkomið. — Tíðarskriftið er ætlað at koma í 8 heftum um árið. Ritstjóri er Richard Long.
Umslagið er skrýtt við eini vakrari mynd: Varðin, ið hevjar seg móti himli, har sólin roðar yvir sund og fjørð og bygdarlag. Ein rungandi kvøða til Føroya málið av J. H. O. Djurhuus er inngangur, Sverri Patursson hevur langa og frálíka forvitnisliga grein — við myndum — um lomvigan. Símun av Skarði skrivar »Úr ymsum ættum« um »Rusland og Lenin«, Richard Long hevur týtt »Kvæðið um falkin« eftir Maxim Gorki, Christian Matras, Poul F. Joensen og M. A. Jacobsen eiga vakrar yrkingar; henda seinasta, »Heimmynd«er skaldsligur dýrgripur.
Allir limir »Varðans« fáa tíðarskriftið fyri einki. Og tað verður óivað vert at eiga.«
Longu í hesum fyrsta Varðaheftinum stíga tveir ungir yrkjarar fram, hin 22 ára gamli Poul F. Joensen úr Sumba og hin 20 ára gamli Chr. Matras av Viðareiði.
Í 3. bindi 1923 finna vit stuttsøgu og yrkingar eftir 24 ára gamla Hans Dalsgaard úr Skálavík.
Stóru prosameninir koma nakað seinni: 37 ára gamli oyndfirðingurin H. M. Ejdesgaard fær fyrstu søgu sína prentaða í 4. bindi 1924, Heðin Brú stígur fram 28 ára gamal í 9. bindi 1929 og Martin Joensen 31 ára gamal í 13. bindi 1933.
Maurentius Viðstein, kemur ikki við í Varðan fyrr enn í 1940, men kortini hevði hann áðrenn hetta gjørt vart við seg, fyrst í »Føroya Sosialdemokrati«, seinni í »Dagblaðnum«.
Búskaparliga versna tíðirnar stórliga um allan heim, sum 20-árini líða at enda.
Heimskreppan, ið kemur í hæddina í 1929, hevur við sær arbeiðsloysi og lønarniðurskurð.
Byrjanin av 30-árunum er í mangar mátar tronglig tíð í Føroyum. Heimskreppan veldur mangan húsagangin, inntøkurnar eru sera lágar, prísirnir ikki tilsvarandi, og undan íslandi frættist mangur sorgarleikur, ið tekur einstaka húshaldinum og vinnulívinum dygt.
Hetta eru árini, nýstovnaði javnaðarflokkurin fær undirtøku úti millum fólk, hann fær umboð á ting í 1928 og veksur upp gjøgnum 30-og 40-árini. Føroyskur politikkur fær ein annan høvuðsspurning at dragast við enn toganina millum samband og sjálvstýri.
Uttan úr stóru verð frættist um einræðisharrar, ið koma til valdið, sum dubba seg hernaðarliga og leggja fram krøv um yvirvaldsrætt yvir landaøkjum, ið aðrir eiga.
Á bókmentaøkinum leggja bæði yrkjarar og prosafólk frá landi í bókmentatíðarritinum »Varðanum«, ið fyrstu ferð kemur út í 1921, og uttan iva í tráð við politisku gongdina sær *sosialrealistiskur skaldskapur dagsins ljós seinast í 20-árunum.
Hetta verður stóra skaldsøgutíðin í føroyskum skaldskapi.
Menninir, ið hoyra til hetta tíðarskeiðið, skriva einar tjúgu *skaldsøgur — o.u. ein helmingur upprunaliga skrivaður á føroyskum, ein helmingur á donskum.
Á yrkjaraøkinum fáa vit stóran náttúruskaldskap og á fyrsta sinni í yrkingalíki samfelagsrevsandi skaldskap við hvøssum broddi.
*Stuttsøgan eigur góð kor, meðan *sjónleikurin enn tykist tøva á gomlum gøtum.


text:
Almennar skilhaldsreglur
Á Tekniska Skúla í Klaksvík skulu næmingar og starvsfólk samstarva fyri at fremja eitt gott undirvísingarumhvørvi, sum hevur við sær, at vit øll kunnu hugsavna okkum um læring.
1. Av næmingunum og starvsfólki verður væntað:
a. At vit møta stundisliga
b. At vit eru fyrireikaði til undirvísingina
c. At uppgávur verða latnar inn til ásettu tíð
d. At vit luttaka í undirvísingini og
e. At vit hava frálærutilfarið við til undirvísingina.
2. Næmingar og starvsfólk luttaka í felagstiltøkum, sum eru partar av undirvísingini.
3. Næmingarnir skulu einans nýta teldur, teldlar og telefonir til undirvísing og skúlaarbeiði, eftir boðum frá læraranum.
4. Heitur matur og matpakkar skulu etast í Kantinuni. Fløskur, pappír o.a. skal beinast í ruskspann ella annað ávíst stað.
5. Royking fer fram á økjum ávíst av leiðsluni, har ílat er til øsku og stubbar.
6. Hvør einstakur næmingur og lærari hevur samábyrgd av at varðveita ein reinan og ruddiligan skúla. Hetta inniber m.a:
a. At rudda upp eftir sær, tá ið farið verður úr skúlastovu ella felagshøli
b. At seta koppar, gløs og annað aftur í matarhøllina, ella har tað hoyrir heima
c. At seta stólar upp undir borðið har hetta er gjørligt
7. Parkering skal einans fara fram á parkeringsøkinum í uppmerktum básum. Áhaldandi brot kann føra til ávaring og burturvísing.
8. Ikki er loyvt at hava rúsdrekka/rúsevni við á skúlan ella at møta upp ávirkaður.
9. Ikki er loyvt at avmynda ella gera upptøkur av øðrum næmingum ella starvsfólkum uttan loyvi.
10. Tað verður ikki tolt, at nakar happar, er kúgandi, særandi ella mannminkandi í orðum ella atferð.
11. Agatiltøk fyri brot á skilhaldsreglunar, kunnu fevna um:
a. Lærari kann burturvísa næmingi úr tímanum, og verður hann tá skrásettur sum fráverandi.
b. Næmingurin kann fáa ávaring frá leiðsluni, ið næmingurin skrivliga skal vátta á serligum oyðublaði.
c. Næminginum kann verða noktað at luttaka í ávísum virksemi.
d. Næmingurin kann verða burturvístur í eitt avmarkað tíðarskeið, og skrásettur sum fráverandi. Hetta kann í mesta lagi vera 10 dagar í einum skúlaári.
e. Næmingurin kann burturvísast frá skúlanum. Um næmingurin hevur framt grovt brot á skilhaldsreglurnar, t.d. harðskap og/ella herverk, kann næmingurin verða burturvístur uttan ávaring.
Stk. 2. Er næmingurin undir 18 ár, verða foreldur ella foreldramyndugleiki kunnað um agatiltøk, ið eru fevnd av stk. 1


text:
Avloysari til Visit Vágar
Lýsing19-04-2018 - 22:00 - Jóanis Albert Nielsen
Søkt verður eftir avloysara til kunningardiskin á flogvøllinum at byrja 15. mai 2018 ella eftir nærri avtalu. Starvið er tíðaravmarkað til 31. august 2018, men við møguleika fyri at halda fram.
Arbeiðið fevnir í høvðusheitum um at vegleiða og kunna ferðafólk sum koma og fara um flogvøllin, og veita tænastu til kundar hjá Visit Vágar og kunningardiskinum.
Talan er um fulltíðar starv men í skiftandi arbeiðstíðum. Arbeiðstíðirnar eru í samband við komu og fráferðir hjá flogførum.
Um teg:
Tú dámar væl at arbeiða við fólki og kundatænastu, og hevur áhuga í ferðavinnu. Tú trívist at arbeiða skiftandi arbeiðstíðir. Tú ert ágrýtin og tænastusinnað/ur og hevur lætt við at samskifta við kundar og samstarvsfelagar. Tú ert stinn/ur í føroyskum, norðurlendskum og enskum í talu og skrift. Tú leggur stóran dent á at veita eina góða tænastu, og hevur lætt við at kunna teg um og at leita fram upplýsingar sum kundanum tørvar. Tú hevur góðar telduførleikar, og starvsroyndir frá tænastuvinnu og útbúgving frá miðnám er ein fyrimunur.
Umsókn:
Skrivlig umsókn við avritum av møguligum prógvum, cv, viðmælum v.m. skulu vera okkum í hendi í seinasta lagi mánadagin, 07. mai 2018.
Umsóknin skal sendast til:
Visit Vágar
Flogvøllurin 2
380 Sørvágur
ella á teldupost: solvi@visitvagar.fo
Spurningar:
Hevur tú spurningar til starvið, ert tú vælkomin at venda tær til Sølva Simonarson, leiðara á Visit Vágar, á telefon 267549 ella solvi@visitvagar.fo


text:
Viðvíkjandi viðurskiftunum á Klaksvíkar Sjúkrahúsi
Fólkaflokkurin í Klaksvíkar Býráð vil við hesum skrivi heita á býráðsleiðsluna um at skipa fyri, at býráðið fær ein fund í lag við leiðsluna á Klaksvíkar Sjúkrahúsi.
Tað tykist sum at ágangurin á sjúkrahúsið bara økist, og kunnu vit sum býráð ikki sita og hyggja at, ímeðan landsmyndugleikarnir niðurlaga sjúkrahúsið í Klaksvík.
Út frá tí sum fram er komið, og sum vit meta ógvuliga álvarsamt, ynskja vit at fundur verður fingin í lag beinanvegin.
Vinarliga Fólkaflokkurin í Klaksvíkar Býráði
Gunvá við Keldu
Elsebeth Mercedis Gunnleygsdóttur
Eyðstein Ó. Poulsen
Atli S. Justinussen
Herfrí J. Sørensen


text:
Lætt&Leskiligt - 4'arin
SKU:
DKK100.00
DKK100.00
Unavailable
Í nýggju bókini eru 84 leskiligar og heilsugóðar uppskriftir. Uppskriftir til breyð og bollar, súpanir, forrættir og smárættir, høvuðsrættir, salat og nátturðarættir, afturvið og omaná. Í bókini eru eisini mát og vekt og tey 10 kostráðini.
Reyði tráðurin í hesi bókini er sum í undanfarnu Lætt & Leskiligt bókunum. Vit hava raðfest, at uppskriftirnar eru fjølbroyttar, spennandi, sunnar og lættar at gera. Okkum dámar sera væl at ferðast, so íblástur úr útheiminum hevur eisini fingið sítt pláss í nýggju bókini, søgdu rithøvundarnir m.a.
Reyði tráðurin í hesi bókini er sum í undanfarnu Lætt & Leskiligt bókunum. Vit hava raðfest, at uppskriftirnar eru fjølbroyttar, spennandi, sunnar og lættar at gera. Okkum dámar sera væl at ferðast, so íblástur úr útheiminum hevur eisini fingið sítt pláss í nýggju bókini, søgdu rithøvundarnir m.a.


text:
Fá stuðul, tá tú leggur av
Í 2013 fer Fólkaheilsuráðið at bjóða roykjarum at melda seg til ein nýggjan hátt at sleppa av við heilsuskaðiliga óvanan. Hetta fer fram soleiðis, at tú fært stimbrandi sms-boð yvir fartelefonina, tá tú hevur avgjørt, at nú skal tað vera! Tú meldar teg til nakrar dagar áðrenn stóra dagin og fært javnan stuttar, hjálpandi boðskapir, sum stuðla tær í at halda fast við tína avgerð. Hátturin hevur verið royndur uttanlands við góðum úrslitum.
Ókeypis átak
Tú kanst melda til á telefon nummar 1919 og skriva "gevst", og tú fær sms-boð yvir teir næstu tríggjar mánaðirnar. Tað er ókeypis at fáa sms-boðini frá okkum.
Til ber at melda frá á telfon nummar 1919 og skriva "gevst strika".


text:
INGÁLVUR AV REYNI Á FLØGU
- ein rødd í heimsklassa
Heimskendi listamálarin og elskaði tenorsangarin Ingálvur av Reyni andaðist fyri 12 árum síðani, men hann livir framvegis bæði í málningalistini og í teimum mongu andaligu sálmunum og sangunum, sum hann við síni sermerktu høgu tenorrødd aftur og aftur sang fyri fullsettum hølum bæði í Føroyum, Danmark og í Íslandi, og eisini í Westminster Hall í London, har 2000 fólk hoyrdu hann syngja á enskum máli á heysti í 1970 saman við Ebenezerkórinum.
Ingálvur megnaði við síni kláru og sterku rødd at lyfta sangin og áhoyrararnar upp á tónatindarnar í eina fullkomna eind soleiðis, at teir stóru andaligu sannleikarnir, sum hann sang um, gjørdust sólarklárir.
Sonur Ingálv, Árni av Reyni, hevur, saman við Evangelisku Røddini og øðrum, arbeitt í mong ár at savna sangupptøkur við pápanum, sum vóru egnaðar at geva út á fløgu. Árni sigur, at í fleiri tíggjuár hevur verið hugsað og tosað aftur og fram um innihaldið, men tíðliga í summar fóru 30 sálmar og sangir til framleiðslu, og fyri nøkrum døgum síðani kom ein dupultfløga út við 15 sangum á hvørjari. Tað eru teir báðir, Óli Poulsen og Bárður Háberg, sum hava
talgilda og ljóðviðgjørt gomlu upptøkurnar.
Heiti á fløguhúsanum er: INGÁLVUR AV REYNI – gangi eg um heiðar fjøll og dalar.
Fløguhúsin er prýddur við eini andlitsmynd av Ingálvi, og inni í húsanum er eitt trivaligt heftið, har Árni skrivar um pápan undir heitinum: Ingálvur – í søgu og sjón. Allir 30 sangirnir eru prentaðir í heftinum soleiðis, at ein kann fylgja við í tekstinum, meðan fløgan spælir. Flestu sangtekstirnir í heftinum eru prýddir við listaverkum hjá Ingálvi. Upplagið er upp á 2000 fløgur, og Kristiliga Tíðindasendingin hevur skilt, at stórur keypsáhugi er fyri fløguni.
Fløgurnar eru ein væl egnað jólagáva, og prísurin er 189 krónur fyri báðar fløgurnar.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Løtan er ikki røtt
Hetta kann ikki góðtakast
2.400 pendla til Havnar hvønn dag
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Orð: Joseph B. Trowbridge
Lag: J.B. Trowbridge
Týtt: Victor Danielsen
1. Tá forðum lærisveinarnir
í angist róptu sjónum á,
tín rødd, áh, Harri, gjørdi logn,
og leggjast mátti bylgjan há!
Niðurlag:
Hans rødd, hon tamdi villa hav,
hans hond, hon sjón tí blinda gav,
ei grøvin kundi binda hann,
og hann, hann eina frelsa kann.
2. Og hin, sum føddur blindur var,
til tín hann kom, um hjálp hann bað,
tín hond læt blindu eygu upp,
til gleði vendist sorg tann dag.
3. Tú lívið lætst á Golgata,
í myrka grøv tú lagdur varð;
men upp við sigur reistist tú,
ei deyðin kundi halda tær.
4. Og tá ein vónleys sál í dag
til tín sær vendir, troytt av synd,
tú sendir frið í friðleyst bróst
og gevur sjón í eygu blind.


text:
Sámal Jákup Hansen, skipari í Klaksvík, farin um áttati
26.09.2017 - 11:50 - Ásbjørn Jacobsen
Gudsmaðurin Móses, ið gjørdist 120 ára gamal, ber fram í ljós nøkur findarorð, ið eru verd at leggja sær í geyma. Hann skrivaði:
”Lív okkara varir 70 ár – ella 80 ár, tá ið styrkin er nógv.” (Sálmur 90,10). Sannleikin av hesum orðum gevur seg til kennar dagin í dag.
Sámal Jákup varð føddur í Ánunum 23. september 1937, har hann traðkaði sínar barnaskógvar, og har gekk hann í skúla tey fyrstu árini. Seinni flutti hann saman við foreldrunum til Klaksvíkar.
Sámal Jákup var 14 ára gamal, tá ið hann fór til skips. Hetta hevur síðani verið lívsstarv hansara. Fór á sjómansskúla í Svendborg og síðani út at sigla. Hann upplivdi mangt og hvat á stórhøvunum, sum hann veit at greiða frá. Men hann leitaði heimaftur, sigldi við trolarum og í mong ár við strandferðsluni, haðani hann uttan iva er mest kendur millum landsmenn. Hann giftist Honnu, ið hevur roynst honum ein sannur fongur.
Hanna hevur verið honum ein sera góð kona og sannur stuðul gjøgnum lívið, ikki minst á andaliga økinum. Tað var, tá ið hann var komin at kenna hana, at Sámal Jákup, av álvara, fór at lurta eftir Guds orði og søkja tað andaliga.
Tað var umborð á trolaranum”Sjúrðarbergi” í 1958 at ein andalig umbroyting fór fram í lívi hansara. Har umborð vóru møti, sum skiparin Martin Siversen, skipaði fyri, bæði evangelisk møti og bønarmøti.
Á einum av hesum møtum lat Sámal Jákup upp munn sín fyri fyrstu ferð at játta Jesus sum frelsara sín.
Síðani hevur tað andaliga gingið lið um lið við lívsstarv hansara á sjónum og millum manna.
*
Eftir at trúboðanartiltakið ”Atlantic Mission” í 2011 byrjaði verk sítt, serstakliga við at vitja grannalond okkara við gleðiboðskapinum um Jesus, við trúboðaraskipinum ”Juvel II”, hevur Sámal Jákup verið skipari nakrar av ferðunum. Á einari av hesum trúboðaraferðum høvdu vit ta gleði at hava sonin Thorvald sum skipara. Ein minnilig og góð ferð.
Sum leiðari, saman við vinum mínum fyri hesum trúboðanarferðum til grannalond okkara og innanoyggja, fari eg at takka Sámal Jákupi fyri gott samverk í hesi tænastu. Á hesum ferðum hevur verið stuttligt at eygleiða hann í arbeiðinum umborð. Eyðsæð er, at hann hevur kent seg heima á brúnni og at føra skip yvir havið. Hetta hevur givið seg til kennar við, at hann – á hesum ferðum – í messuni og á brúnni - hevur greitt frá stuttligum hendingum og søgum – og flent so hjartaliga sjálvur. Hugfarsligur maður!
Eg havi eisini havt ta gleði at hava verið ferðaleiðari hjá Honnu og Sámal Jákupi í Ísrael, har tey ikki smæddust burtur, men góvu ferðalagnum eitt gott íkast við teirra dámligu atferð og hugnaliga práti á ferðini. Tey gjørdust bestu vinir við ungfólk, ið vóru við á hesi ferð, hóast sjálvi komin væl til árs. Hetta sigur so nógv um teirra opna og vinaliga samskifti tvørtur um ættarliðini.
Tá ið vit hava verið umrøddu trúboðaraferðirnar, hevur Sámal Jákup ongantíð hildið seg aftur at bera fram eitt orð um Jesus, mannin úr Nazaret, sum broytti lív hansara á ungum árum.
Eg eri takksamur fyri, at eg kom at kenna Sámal Jákup sum skipara, eisini í andaligum fiskiskapi við Atlantic Mission. Eisini sum vin í gerandisdegnum og samkomufelagsskapi. Sama er at siga um serstakliga fittu konu hansara, Honnu, ið er skyldkona mín gjøgnum ættarbond av Eiði. Eg ynski tykkum báðum blíðan byr og signing Guds framyvir á lívshavinum. Takk fyri tykkara dygga stuðul og tænastu í evangeliska felagsskapinum Atlantic Mission.
Svenning av Lofti


text:
Pisudagarnir
Um Pisudagarnar
Á hvørjum ári fara hundratals føroyskar pisur undir víðari lestur uttanlands. Hetta er ein sera spennandi tíð, ið krevur nógva fyrireiking og eisini hevur nógvar spurningar við sær.
Tí skipa MFS, Eik, Altjóða Skrivstovan á Setrinum (ASK) og Ráðgevingin fyri føroyingar í Danmark fyri Pisudøgum á hvørjum ári.
Við serfrøðingakunnleika frá ASK, serkunnleikan hjá Ráðgevingini um føroysk viðurskifti í Danmark, og góðum fíggjarligum stuðli frá Eik er tiltakið ætlað tær, ið hugsar um at fara undir víðari lestur uttanlands og endamálið er at geva tær høvi at seta spurningar, fáa góð ráð og tosa við onnur, ið eru í júst somu støðu sum tú, soleiðis at tú kemur so væl frá byrjan sum gjørligt.
Umboð frá Eik geva tær góð ráð um fíggjarlig viðurskifti, m.a. hvussu tú stovnar eina NemKontu og týdningin av at leggja eina góða fíggjarætlan.
Holger Arnbjerg hevur drúgvar royndir við at lestrarvegleiðing og fer at greiða frá, hvussu tú kanst brúka ASK í sambandi við hægri lesnað – bæði áðrenn og aftaná at tú ert farin í gongd. Harafturat hevur hann nógv góð ráð um, hvussu tú kemur væl frá lestrarbyrjan.
Aftaná framløgurnar verða luttakararnir bólkaðir, alt eftir hvar tey fara at lesa. Í bólkunum verður høvi at tosa við onnur ung, ið eru uttanlands í lestrarørindum og seta nærri spurningar til MFS, ASK og Ráðgevingina. At enda verður møguleiki at hittast og prátast við onnur framtíðarlesandi tvørtur um lestrarlond, meðan Eik bjóðar okkurt leskiligt til góman.


text:
Orð: Mary B. Peters
Lag: Zerubbabel Wyvill
Týtt: Victor Danielsen
1. Í tínum navni, Jesus, bert
vit savnast skjótt, har sum tú ert!
Og tað er grundin, hví í dag
títt borð er reist á hesum stað;
og tað, vit vilja minnast nú,
er, Harri, tú og eina tú!
2. Áh, Jesus, Harri, í tær er
til fulnar alt, mær nýtist her,
nóg nógv at gera okkum glað,
tú stjørna bjørt á myrkum stað;
hitt eina rós er nakað vert:
Títt blóð, títt blóð til sælu bert!
3. Hvør gleði er at fylgja tær,
men, áh, at vera hjá tær har!
Í fullum máli skalt tú tá
tilbiðjan, lov frá okkum fá;
og tað, vit minnast tá sum her,
títt blóð, títt dýra blóð tað er.


text:
Liðini hjá Allan Dal-Christiansen (Pól Egholm, Magni Jøkladal, Eyðun Anthoniussen, Robert Langgaard og Mortan Sólheim Thomsen) og Símuni Lassaberg (Rói á Rógvi Joensen, Árni M. Dam, Balle Mohr) hava ligið í oddinum alla kappingina, tó hevur liðið hjá Símuni ligið fremst.
Men í seinasta dystinum vann liðið hjá Allan seg fram á fyrsta pláss við einum stórum sigri á kiðnum hjá Øssuri, meðan liðið hjá Símun eitt sindur óvæntað tapti fyri liðnum hjá Høgna.
Samstundis vann liðið hjá Boga Simonsen (Arne Mikkelsen, Jóannes Mouritsen, Per Kallsberg) seg fram um liðið hjá Símun, so Bogi endaði á øðrum plássi.


text:
Svartisvanurin (lat. Cygnus atratus L; da. Nyhollandsk Svane) livir í Australia. Stundum ala teir hann í dýragørðum í Europa, og í einum landsynningsstormi var ein komin í túnið í Sørvági kanska úr Onglandi. Hann var spakur og sera vakur. Størstu veingjafjaðrarnar vóru hvítar; annars var hann svartur, uttan nevið, sum var fagurt reytt við einari hvítari rond tvørturum. Fjaðrarnar omaná lagaðu seg í vøkrum bylgjum tvørtur. eftir veingjunum og bakinum. Hann varð sleptur á Leitisvatn og livdi har í nøkur ár. Sera fólkaalskin var hann, kom stundum tætt til fólk og fylgdist so við teimum. Mong kendu tað sum ein sakn, tá ið hann var deyður.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Hesaferð fara vit, at bjóða Tummas Richardt hjartaligani vælkomnan til ungdómshúsið💪 Tummas hevur búð í Havn tey seinastu 7 árini, har hann hevur starvast í barnagørðum, frítíðarskúlum og ungdómshúsum. Hóast hann hevur ferðast heimin víða, fegnast hann nú, um at vera fluttur aftur til heimbygdina í Vági. Tummas siger seg vera spentan at byrja, enn…
Í dag fylla Heri, Jóna Tórhild og Yvonna 🇫🇴🇫🇴🇫🇴 Hjartaliga tillukku til tykkum😊 so her í Akkuleyu eru okur mega heppin, okur hava fingið muffin í morgun, karrybollar og rís til døgurða og ís við vaflum omaná ummm.


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 6460 1655363
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
Tak niður fílu við grein úr Jólablaðnum, har fimm ung greiða frá sínari sorg á jólum.
- Eg vildi ikki í sorgarbólk, beint tá pápi mín doyði, tí eg var bangin. Eg tordi ikki í sorgarbólk, tí eg roknaði við, at eg fór at blíva bangin og fór at gráta, sigur 14 ára gomul genta.
Fyri tann, sum hevur mist ein av sínum kæru, kann jólahøgtíðin kennast sera tung.
Tá børn verða rakt av sorg, halda vaksin seg ofta verja tey við ikki at tosa ov nógv um tað, sum er hent. Men hetta er beinleiðis skeivt, sigur norski barnasálarfrøðingurin Atle Dyregrov, sum kemur til landið mikudagin at halda skeið undir evninum børn og sorg.
Fyri stuttum varð bólkur stovnaður við tí endamáli at stuðla tey, ið hava mist onkran. Hetta er eitt gott og kærkomið tiltak, og eiga tey, ið hava tikið stig til hetta, stóra tøkk og virðing uppiborna.


text:
Ingi Samuelsen
17.07.2017 - 09:38
Tíðindi > Uttanlands > Annað
Spanska løgreglan hevur í samstarvi við Europol handtikið 65 persónar í einum umfatandi máli um handil við ólógligum hestakjøti. Tað upplýsri Europol í tíðindaskrivi í dag.
Sambært myndugleikunum er kjøtið heilsuskaðiligt, og tey handtiknu eru millum annað skuldsett fyri djórapínslu, hvítting av pengum og fyri brot móti fólkaheilsuni, skrivar Europol.
Ólógliga kjøtið er selt kring um stóran part av Evropa, eitt nú í Belgia, Fraklandi, Italia, Portugal, Rumenia, Sveits og Bretlandi.
Sponsku myndugleikarnir fóru longu fyri einum ári síðani at kanna tvey sláturhús í Norðurspania, sum vóru undir illgruna fyri at slagta hestar, ið vóru illa fyri, ov gamlir ella beinleiðis óegnaðir til mannaføði.
Tað er hetta málið, sum nú hevur ført til, at 65 fólk eru handtikin, og myndugleikarnir siga, at tað er ein stórur felagsskapur av lógloysingum, sum stendur aftanfyri, skrivar tv2.dk.
Europol heldur eisini, at samband er millum hetta málið og eina líknandi gølu við hestakjøti frá 2013, tá eitt hollanskt felag varð dømt fyri at blanda hestakjøt upp í oksakjøt.
Ein av teimum handtiknu er ein hollendskur handilsmaður í spanska havnabýnum Calpe, sum eisini hevði samband við málið í 2013. Løgreglan hevur illgruna um, at hann er høvuðsmaðurin í nýggja málinum.


text:
Teir persónarnir, sum vóru við til at leggja alingina um í Føroyum, teir eru líkasum ein og ein blivnir uppkeyptir av Bakkafrost, og tað er so fáir eftir nú. Tær kreftirnar, sum stóðu saman um at broyta ta føroysku alivinnina, tað eru færri og færri av teimum sum eru eftir nú, við at hetta er gongdin og alt verður savnað í einum felag, og tað vil jú vera stórt spell.
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.


text:
Um umleið 2 tímar fara fyrstu føroysku rógvararnir í dyst um heimsmeitaraheitið, sum hetta vikuskiftið er í Alexandria í amerikanska statinum Virginia.
Kappingarnar hjá Føroyum liggja soleiðis:
Navn
Bólkur
Kappast føroyska tíð
Toni Dam
tungvekt 50 – 54 ár
kl. 16:20
Jens Kristian Dam
lættvekt 40 – 49 ár
kl. 16:40
Bergur Dam Jensen
lættvekt 30 – 39 ár
kl. 17:00
Elsa Magnussen
tungvekt 30 – 39 ár
kl. 17:00
Ingibjørg Thomsen
lættvekt 30 – 39 ár
kl. 17:00
Sarita K. Hansen
lættvekt opin bólkur
kl. 19:00
Øll
500 m spurt
kl. 20:15
Hetta er fyrstu ferð, at FISA (altjóða róðrarsamgongan) leggur navn til HM kappingina. Undanfarin ár hava kappingarnar verið ...
Mere
Hetta vikuskiftið hevur HM í inniróðri verið í amerikanska býnum Alexandria í statinum Virginia. Róðrarsamband Føroya hevði úttikið 6 rógvarar og kom tann føroyski hópurin til Alexandria hósdagin. Har hava tey vant saman við rógvarum úr øllum heiminum og annars fyrireika seg til sjálva kappingina, sum var í gjár sunnudagin 18. februar.
Hetta er fyrstu ferð, at altjóða róðrarsamgongan FISA (Fédération Internationale des Sociétés d’Aviron) leggur navn til HM kappingina. Undanfarin ár hava líknandi kappingar verið óalmennar meistarakappingar, hóast heimselitan hevur luttikið. Óalmenna meistarakappingin, sum undanfarin ár hevur verið í Boston, var í ár flutt til Alexandria, og er ætlanin, at hon skal flyta runt í ...
Mere
FM í inniróðri verður í fimleikahøllinum í skúlanum við Løgmannabreyt 10. Mars 2018.
Tilmeldingin í ár fer fram á roning.dk, og eru leinkjur til síðuna bæði á rsf.fo og facebook-síðuni hjá Róðrarsambandi Føroya. Tilmeldingin er opin til og við 28. Februar 2018, og tað kostar 100 kr. fyri hvønn luttakara. Og tá kann luttakast bæði í einstaklingakapping og í stafett.
!!! Fyri at kunna melda til, skal róðrarfelag ella rógvari gera ein brúkara inni á heimasíðuni, og síðani rita inn, áðrenn atgongd fæst til sjálva tilmeldingina.
Sera nógvir rógvarar eru í hesi skipanini, og úrslit, sum ein rør, verða goymd í skipanini, so um ein undlingarógvari røreina sera góða tíð, kann hon samanberast við tíðirnar í skipanini nógv ár ...
Mere


text:
Kálsúpan
Arbeiðsháttur
Hakka leykin, gularøturnar og piparfruktina sundur í smá pettir. Lat tað í eina grýtu og koyr umleið 50g av kyrnaðum smøri frá MBM í grýtuna. Lat tað smásteikja til tað er bleytt.
Koyr síðan eina dós av hakkaðum tomatum í. Smakka til við pipar og salti.
Sker so kálhøvdið sundur í álir og koyr í grýtuna. Lat tað kóka við lágum hita í umleið 20 minuttir.
Koyr vatn í eftir tørvi so suppan verður so tjúkk, sum tú vilt hava hana.
Servera við 18% súrróma frá MBM.
TilfarEin leyk
Tvær gularøtur
Eina piparfrukt
Tomat í dós
Eitt hálvt kálhøvd


text:
Eg blívi heit um oyruni: Hvar kom hatta kuffertið frá og stendur tað “DANGER” á tí?!
Olga Maria undir Skarði skrivar klummuna hesa vikuna,
Mær dámar væl at ferðast – bæði í Føroyum og til onnur lond. Mark Twain segði á sinni, at “við at ferðast kann tú sora tínar fordómar, trongskygni og smásinni” og akkurát hesi 3 eru stórir knyklar, sum vit føroyingar eiga at fáa bilbugt við, tí ja, lat okkum bara viðganga tað: Vit eru full í fordómum, trongskygni og smásinni. Nøkur meira enn onnur, og vit eru kanska serliga fordómsfull um fremmandafólk. Vit loyva okkum at niðurgera tey og loyva okkum at kalla tey líkt og ólíkt. Vit koyra tey í ein stóran pott, har øll eru líka, og har tey øll eru møgulig yvirgangsfólk. “Breaking news”- bylgjan á teimum ymisku fjølmiðlapallunum um yvirgangsatsóknir her og har, fóðra okkara smásinni og okkara ræðslu fyri hesum fremmandu.
Sjálv síggi eg meg sum lítið trongskygda og skilji sjáldan, hvat vit eru so bangin fyri mótvegis teimum fremmandu. Sum ein segði: Tað er størri møguleiki, at tú doyrt av at fáa ein hamara í høvdið enn at doyggja av eini yvirgangsatsókn, so útlitini eru smá, hevði eg hildið.
Tað er við hesi hugsan, at eg fari at ferðast ein vakran dag í mai. Eg eri akkurát lend í Kastrup og fari stunandi inn í metroina við kós ímóti Christianshavn. Tokið koyrir og kenslan er góð. Knappiliga kemur eitt reytt kuffert rullandi ímóti mær og steðgar har eg siti. Eg blívi heit um oyruni: Hvaðani kom hatta kuffertið frá og stendur tað “DANGER” á tí?! Óttin hevur sett seg millum oyruni og í kroppin. Eg hyggi til vinstru, og har koma tveir ungir dreingir við øðrum etniskum uppruna gangandi. Teir steðga á, venda sær og fara í skundi sama veg, teir komu. Hjartað bankar títtari og títtari. Hví steðgar tokið ikki, og hvar er neyðknappurin, tá ið eg havi brúk fyri at trýsta á hann. Skal eg rópa: “Ein bumba”- nei, tað er kanska ov ógvusligt! Og so knappiliga, í øllum mínum ótta og míni paranoia reisir ein eldri, ørkymlað kvinna seg og sigur “Hvor er min kuffert?”
Á GUD, sigi eg við meg sjálva! “Bumbukuffertið” er bara eitt heilt vanligt kuffert hjá eini heilt vanligari kvinnu, sum var óansin eina løtu. Ungu dreingirnir eru bara heilt vanligir dreingir og tolsama føroyska ferðafólkið hevur latið óttatrøllið fáa fastatøkur á sær. Hendingin er, um ikki annað, eitt kall til meg sjálva um at ferðast meira fyri at fyribyrgja fordómum, trongskygni og smásinni, ella sum vinkona mín segði: “Nú hevur tú verið ov leingi á Sandi!”


text:
Eingin svimjing uttan lívbjargara
- 08 Jun 2017
- - LÍV
Svimjisamband Føroya og LÍV skrivaðu í dag undir eina tvey ára stuðulsavtalu í sambandi við átakið “Eingin svimjing uttan lívbjargara”. Hetta til at styrkja um átakið, sum Svimjisambandið sjósetti í 2009, og sum síðani er bygt upp við stuðli og undirtøku frá svimjifeløgum, svimjihallum, skúlum kring landið umframt øðrum stovnum og kommunum.
Endamálið við átakinum er, so vítt gjørligt, at tryggja, at eingin svimjing fer fram í føroyskum svimjihallum, uttan at góðkendur lívbjargari er til staðar.
Svimjisambandið hevur bygt upp eina skipan við útbúgving og próvtøku av lívbjargarum og lívbjargingardómarum, umframt tilbúgving av svimjihallum.
LÍV kemur tí inn við einum fíggjarligum íkasti til Svimjisambandið at kunna keypa inn útgerð so sum lívbjargingardukkur og demo-hjartastartarar og til rakstur av skipanini.
Les meira á heimasíðuni hjá Svimjisambandi Føroya
LÍV stuðlar lívbjarginginihttp://www.ssf.fo/2017/06/08/liv-studlar-livbjargingini/#more-3914


text:
- Tíðindi, mentan og ítróttur
Skógarmotta funnin á seyði
Fyri fyrstu ferð er skógarmotta funnin á seyði í Føroyum, skrivar Jens-Kjeld Jensen í Nólsoy á sínari heimasíðu.
Skógarmotta er tað, sum á donskum eitur skovflåt.
Skógarmottan varð funnin á einum lambi í Famará seint í apríl. Bjarni Jacobsen, Sumba, fann eina skógarmottu á einum lambi, sum teir ikki fingu fatur á, tá teir róku heystið frammanundan í brattlendinum við Fámará í Suðuroy, stendur á heimsíðuni.
Tá lambið varð fangað, varð staðfest, at ein skógarmotta sat undir eina eyganum.
Hetta er eisini fyrstu ferð, at skógarmotta er funnin í haganum í Føroyum.
Hon er fyrr funnin á hundum, kettum og á einum smádreingi.
Sambært Jens-Kjeld Jensen kann hetta fáa stóra ávirkan á seyðahald í Føroyum, og kann skógarmottan í ringasta føri viðføra sjúku.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Grønt hugnakvøld í Vestmanna
17.10.2011
Leygarkvøldið 22. oktober 2011 kl. 19.30
verður Grønt hugnakvøld í Auluni í Vestmanna Skúla.
Á skránni verður:
- kunning um umhvørvisarbeiðið í Vestmanna Skúla,
ið gjørdist Ársins grøni stovnur 2010.
- kunning frá Lokala Agendafelagnum um m.a. vatnturbinuverkætlanina
- felagssangur
- drekkamunnur og prát
Umframt at kunna íbúgvararnar í Vestmanna um umhvørvisarbeiðið, sum verður gjørt í Vestmanna Skúla og í bygdini sum heild, er endamálið eisini at vísa hvørjum einstakum, at tað í húsarhaldinum eisini ber væl til at arbeiða fyri umhvørvinum.
Lokala Agendafelagið í Vestmanna virkar fyri einum betri umhvørvi eftir Agenda 21.
Mottoið er: hugsa globalt og virka lokalt. Seinasta árið hevur felagið serliga arbeitt við eini verkætlan at fáa orku burturúr drekkivatni.
Stigtakarar til hugnakvøldið eru Grøni bólkur hjá Vestmanna Kommunu og Lokala Agendafelagið.
Tað er Føroya Prent, sum hevur stuðlað við layout og prenting av innbjóðingini, sum varð borðin í hvørt hús í Vestmanna og á Válinum í síðstu viku.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ein skuldi trúđ, at nú Tórshavnar kommuna hevđi 53,7 mió kr í meirinntřku í skatti í 2014, var lagađ manni beinanvegin at fara undir átřk, sum hava trođkađ á leingi.
Her komu jú meir enn hálvthundrađ milliónir inn í kassan, sum býráđiđ ikki hevđi roknađ viđ, tá fíggjarćtlanin varđ lřgd fyri farna ár.
Men í so máta er ikki nógv at heinta. Býráđiđ viđgjřrdi í gjárkvřldiđ eitt uppskot um, hvussu meirinntřkurnar verđa at býta. Meginparturin fer til at fíggja slíkt, sum longu er avgreitt, ella til stađfesta meirnýtslu í farna ári.
14 mió kr fara til at gjalda jřrđina, sum keypt varđ í fjřr undir Kongavarđa. Slakar 10 mió til at gjalda part av halli á kontu fyri keyp og sřlu, og ađrar slakar 10 mió kr fara til at fíggja byggibúningarćtlanir, sum eru gjřrdar lidnar.
Meirnýtsla í rakstrinum á serliga barna- og ungdómsřkinum verđur eisini fíggjađ av meirinntřkunum. Tađ svarar til einar 9 mió kr, sum hava veriđ nýttar meir enn ćtlađ í 2014. Sumt eru lógarbundnar útreiđslur og annađ eru beinleiđis rakstrarjáttanir, sum hava veriđ smćrri enn nýtslan. Góđar 2 mió fara til skúla og ítrótt.
Tá eru smáar 9 mió kr eftir at gera gott viđ.
Tćr verđa smábýttar. 2 mió kr til Mullers pakkhús, 1 mió til spćlipláss í Miđbýnum og 0,5 mió kr at býta millum Bođanesheimiđ, skúlan á Lřgmannabreyt og skúlan á Argjahamri.
1 mió verđur játtađ til vegir, 1,3 mió kr at gera felagshúsiđ á Argjum liđugt, 1 mió at gera núverandi byggistig í Hoyvíkshřllini liđugt, 1 mió kr til bađiland og 1 mió til Tórshavnar Musikkskúla.
Hesar játtanir koma vćl viđ, har tćr lenda. Men ólíka hugaligari hevđi veriđ, um meirinntřkurnar allar vóru třkar til framtíđina heldur enn til farnar tíđir.
---


text:
Fólkaheilsutíðindi
20. mai 2018
Triðja brotið í røðini For hundin, eri eg bundin? er við Vár Erlingsdóttir Eidesgaard. Í løtuni leggja vit út filmsklipp við kendum persónum, har hesir eru við til at varpa ljós á bundinskap.
08. mai 2018
Komandi ABC tiltøkini verða longu í mai. ABC verður t.d. partur av umhvørvisátakinum “Slóða fyri” í Klaksvíkar kommunu, og Fólkaheilsuráðið skipar saman við Tórshavnar kommunu fyri einum stórum ABC tiltakið síðst í mai, ið eitur “Rørslufagnaður”.
05. mai 2018
Við spurninginum “For hundin, eri eg bundin?” vil Fólkaheilsuráðið varpa ljós á bundinskap og vóna at fólk verða meira tilvitað um bundinskap.
26. apr 2018
Árligi ruddingardagurin í Vági, sum verður leygardagin 28. apríl, verður í ár skipaður sum eitt ABC - tiltak, har borgarar í Vágs kommunu eru virkin saman, bæði likamliga og sosialt, og eru hugbundin um uppgávuna (at rudda) - og eru hetta nettupp kjarnuhugtøkini í ABC fyri sálarliga heilsu.
19. apr 2018
Vit gleða okkum til at fylgja við, hvussu tey fara at seta átakið í verk og skapa karmar fyri betri sálarligum heilsuumhvørvi í kommununi
06. apr 2018
Leygardagin er alheims heilsudagur hjá WHO undir slagorðinum:
Heilsa sum tað fremsta og heilsa fyri øll allastaðni.
28. mar 2018
Tá Mattias var 15 ára gamal, tók pápi hansara lívið av sær. Hetta setti djúp sár í sinnið á unga Mattiasi, sum ikki vildi viðurkenna, at pápin hevði gjørt hesa ræðuligu gerð.
12. mar 2018
Føroyar eru saman við Danmark og Norra, triðja landi í heiminum, ið arbeiðir við hesum átaki
28. feb 2018
Arbeiðið at leggja lunnar undir karmarnar
09. feb 2018
Eini 800 miðnám- og yrkisskúlanæmingar hava verið til tiltøkini "Mynd krevur samtykki", ið hevur verið kring landið.
05. feb 2018
Týsdagin 6. februar er Tryggari internet dagur.
23. jan 2018
- Hetta ger, at vit nú hava peningaliga orku, at taka lut í landsumfatandi verkætlanini, ABC fyri sálarliga heilsu
Almanna- og Heilsumálaráðið, 2006 Fólkaheilsuætlan føroyinga - ein liður í visión 2015.p
Almanna- og Heilsumálaráðið, 2006 Fólkaheilsuætlan, 2006.pdf
Almanna- og Heilsumálaráðið, 2006 Folkesundhedsprogram for Færøerne, 2006.pdf
Almanna- og Heilsumálaráðið, 2006 The Faroese Public Health Plan, 2006.pdf
Gallup fyri Fólkaheilsuráðið, 2010 Gallupkanning, 2010.ppt
Fólkaheilsuráðið, 2010 MARK fólkaheilsukanning 2008-2009.pdf
Gallup fyri Fólkaheilsuráðið, 2011 Gallupkanning, 2011.pdf


text:
Tað er eingin loyna, at Søren Ulrik Thomsen, omanfyri, er ein av mínum livandi yndisyrkjarum. Henrik Nordbrandt er ein annar, og Tove Ditlevsen og Michael Strunge tvey onnur, um vit skulu halda okkum til danska málið og prentið. Tey bæði seinnu eru deyð og hinir báðir so spillivandi, og í dag er hin fyrstnevndi í Havn og lesur. Omanfyri havi eg avmyndað hann millum listaverkini hjá Hanna Bjartalíð, sum eru í Steinprenti í hesum døgum. Í gjárkvøldið prátaði Kim Simonsen við Søren Ulrik á Býrabókasavninum og í dag varð framløga og høvið at fáa tvær nýggjar bøkur signeraðar.
Søren Ulrik Thomsen vitjar her saman við grafiska listamanninum Claus Carstensen, omanfyri, í sambandi við Lille Dæmonologi og Dét, hvorom man hverken kan tale eller tie, sum eru bøkur, ið teir báðir hava gjørt, og vórðu lagdar fram í Steinprenti í dag. - Góðskan følist ítøkiliga heilt út í fingraspíssarnar av tí tjúkka dygdarpappírinum, tá tú blaðar, eins og hon sæst á gjøgnumførda, vakra prentinum, sum má sigast at liva upp til innihaldsligu dygdina, verður sagt í tíðindaskrivinum. Tað eru Føroyaprent og Steinprent, sum í felag hava prentað bøkurnar. Her síggjast Kinna Poulsen og Jon Hestoy frammafyri øllum prentunum hjá Claus Carstensen á svarta vegginum aftanfyri. Umframt heavy rock og Slipknot, var eitt kjakevni, um svart-hvíta andlitsmyndin ovast er Pól F ella Saddam Hussain.
Søren Ulrik Thomsen er serliga kendur fyri sínar yrkingar. Tað man ikki vera ov avgjørt at kalla hann eitt slag av donskum tjóðaryrkjara, so nógvar bøkur hann selur. Her lesur hann úr nýggjastu útgávuni, sum er heildarsavnið Samlede Thomsen (Gyldendal 2014), sum er alt, ið skrivað er síðani 1981. Leggið til merkis yrkjarapredikantin mitt fyri og báðar samkomulimirnar aftanfyri og teirra eygnabráð, sum er niður í gólvið. Bæði yvir og undir myndini kundi verið skrivað Sela! sum var tað í Tro, Haab og Trolddom, so inniliga gandakend var løtan undir orðum og fingrakeipum Thomsens.
Og so vóru stundir at ganga heim í svalliga lotinum, sum enn ikki er summar, og steðga for fyrst har yvir við pylsuvognin hjá Boggu, sum nú eitir hjá Emiliu, og keypa ein handverkarahotdog við øllum, meðan nýggjasta graffitti hjá Búgva kann lesast í vindeygakarminum: Tíðarrensl - Timex.
Rætt hevur hann. Tíðin tekur øll. Timextíðin er nú. Og heilt har úti við Strond, uttanfyri Stóragarð, spæla lombini meðan tvær kajakkir rógva framvið Válgaravík í bláligu skýmingini.


text:
Smábussar M2 til 10 – 19 fólk, førarin íroknaður, sum eru góðkendir til vinnuligan ferðafólkaflutning, eru undantiknir virðisavgjaldi.
Treytir fyri skráseting av smábussi til vinnuligan ferðafólkaflutning:
Skrásetti eigarin skal hava:
Dømi:
Verður smábussurin, sum er góðkendur til vinnuligan ferðafólkaflutning, skrásettur sum persónbilur til privata nýtslu, áðrenn 120 mánaðir eru gingnir frá skrásetingini sum smábussur, góðkendur til vinnuligan ferðafólkaflutning, verður virðisavgjaldið goldið, sbrt. § 3, lutfalsliga samsvarandi tíðini, sum restar í teimum 120 mánaðinum.
Smábussar M2 og persónbilar M1 til ellis- og røktarheim - § 7, stk. 1, nr. 4)
Smábussur M2 og persónbilur M1 til fleiri enn 5 fólk, førarin íroknaður, sum verða skrásettir til at koyra fólk á ellis- og røktarheimum, sambýlum, vardum bústovnum og vardum verkstøðum, eru undantikin virðisavgjaldi.
Smábussurin ella persónbilurin skal við loyvi frá Akstovuni skrásetast í navni stovnsins.
Treytir fyri skrásetingini:
Dømi:
Verður smábussurin ella persónbilurin skrásettur til aðra privata nýtslu, áðrenn 72 mánaðir eru gingnir frá skrásetingini í navni stovnsins, verður virðisavgjald goldið, sbrt § 3, lutfalsliga samsvarandi tíðini, sum restar í teimum 72 mánaðunum


text:
Nr. 1819-105
Endamßl: At geva lŠrarum ambo til at betra um fakliga samstarvi og samskifti, soleiis at vit kunnu fßa eitt vŠlvirkandi toymissamstarv.
Innihald: Toymini skulu leiast og střrast. Grei mßl og vŠntanir til bŠi ˙rslit og luttakarar skulu setast. Leikluturin hjß toymisleiara og toymislimum verur lřstur. Fasilitering er ein hßttur, sum kann skapa betri ˙rslit ß fundum so sleppast kann millum anna undan, at ˇneyug tÝ fer til spillis. Fasilitering kann br˙kast, tß mßli er at skapa/fßa nřggj hugskot, finna nřggjar loysnir ella at skapa eina nřggja samstarvsmentan Ý einum toymi. Komi verur eisini inn ß mennandi samskifti, treytir fyri vŠlvirkandi toymissamstarvi, spyrjiteknikkir, sum leia fram ß mßl, og hvussu t˙ kanst skapa gˇa orku og motivatiˇn Ý toyminum.
Skeissni: ┴ skeinum verur skift millum stutt upplegg, venjingar og samskifti. Luttakarar nřta ambo, sum tey lŠra um, ß skeinum, soleiis at teir fßa f°rleikan og h°vi at nřta tey, ßrenn fari verur aftur til arbeiis.
Mßlbˇlkur: Allir lŠrarar.
UndirvÝsing: Gitte Klein, lŠrari, Master of Positive Psychology og stud. cand psyk.


text:
Orð: Mary A. Lathbury
Lag: William F. Sherwin, George Allan
Týtt: Victor Danielsen
1. Brót tú hitt lívsins breyð, áh, Harri, her,
sum tú við vatnið gjørdi hina ferð!
Orð eru tóm, ert tú ei sjálvur nær,
áh, lívsins orð, vit tráa eftir tær!
2. Brót tú hitt lívsins breyð, áh, Gud, til mín,
at djúpt í mær má ljóða tala tín,
tak hvørja hugsan, reinsa burt alt mítt,
at alt í mær má søkja teg og títt!
3. Lat sannleiksorð títt upp, at eg kann sjá
tín boðskap greiðari, enn fyrr eg sá!
Í søtum felagsskapi, Gud, við tær
títt bílæt síggjast lat meir klárt í mær!
4. Vælsigna sannleik tín so fyri mær,
sum breyðið forðum signað varð av tær,
lat svinna burt tað, sum er einki vert,
til alt í øllum tú mær, Harri, ert!


text:
Um Klaksvíkar skúlasøgu verður í heilt stuttum greitt soleiðis frá:
Í 1833 varð skúli bygdur í Gerðum, sunnanfyri Norðurstovu. Hann varð nevndur ”Skúlin í
Gerðum”, men longu í 1948 datt frálæran niðurfyri, og í 1857 varð skúlin seldur og tikin niður.
Í 1872 varð frálæran tikin upp aftur í eini lántari stovu í Gerðum. Her var frálæran til 1876, tá
ið nýggjur skúli varð bygdur tætt við Skrivaragriftina (við KFUM), og verður hann tí vanliga
nevndur ”Skúlin við Skrivaragriftina”.
Í 1894 verður ein nýggjur skúli (í dag nevndur Gamli Skúli) tikin í nýtslu og skúlin við
skrivaragriftina varð samstundis tikin niður. Í hesum skúlanum vóru 2 skúlastovur og íbúðir til 1.
læraran og ein annan lærara.
Í 1924 verður Nýggi Skúli á Skúlatrøð, sum í dag - kanska eitt sindur misvísandi - verður
nevndur Skúlin á Ziskatrøð, tikin í nýtslu. Hesin skúlin hevði upprunaliga 4 skúlastovur. Í 1935
varð niðara síða á skúlanum reist og hann varð eisini longdur norðureftir fyri at geva pláss til
millum- og realskúlan.
Í 1939 varð fimleikarahøll bygd eystan fyri Nýggja Skúla.
Í 1957-1961 varð bygd saman millum fimleikarahøllina og Nýggja Skúla, soleiðis at bygningurin
kom at síggja á leið soleiðis út, sum hann sær út framvegis. Við hesi útbyggingini fekk skúlin
13 skúlastovur afturat umframt 3 stovur til sergreinar og onnur rúm, soleiðis at samlaða talið á
undirvísingarhølum var 29.
Í 1972 stóð serskúlin - millum Nýggja Skúla og Gamla Skúla - sum umframt tvær skúlastovur
hevði sangstovu, evningstovu, verkstaðir til træ- og metalsmíð, 2 fimleikarhallir og
tannlæknastovu, liðugur.
Í 1973 stóð Skúlin við Ósánna (sum stendur á Ziskatrøð) liðugur. Hann hevði upprunaliga 10
skúlastovur.
Í 1979 varð hann víðkaður við 5 stovum afturat umframt øðrum hølum. Hesin skúlin gjørdist
sjálvstøðugur 1979, meðan tann ovari, Nýggi Skúli, fekk navnið Skúlin á Ziskatrøð.
Annars kann sigast, at KÍ-høllin og svimjihøllin eisini hoyra uppí skúlabygningar, tí tá ið hesir
bygningar vórðu bygdir, vórðu teir bygdir sum bygningar, ið skúlin kundi brúka. KÍ-høllin kom í
1968 og svimjihøllin í 1974.
Sostatt eru gingin umleið 35 ár síðan seinastu skúlabygging í Klaksvík, til vit á vári í 2010 vóru
vitni til, at Skúlin við Ósánna fyri ein stóran part er tikin niður og nýggjur er bygdur.
Tann parturin av skúlanum, sum var tikin í brúk í 2010, er 2200 fermetrar til víddar, og víðari
byggingin fevnir um góðar 900 fermetrar aftrat. Skúlin er 3100 fermetrar til støddar, 18
skúlastovur, 5 serstovur. Tær tríggjar hallirnar verða brúktar til: 1) Innskúlingina 2) miðskúlan og 3) framhaldsdeildina.
Í okt. 2010 var soppur staðfestur í Gamla skúla ( frá 1924 ) og í juli 2011 bleiv hesin rivin niður.
1. januar 2015 vórðu Skúlin við Ósánna og Skúlin á Ziskatrøð lagdir saman til ein skúla. Samanlagdi skúlin eitur nú á Skúlatrøð.


text:
Bara ein stutt heilsan her úr Budapest, nú vit øll eru komin upp á pláss. Teir báðir Pál og Pauli hava verið og vant bæði í gjár og í dag, og tað sær út til at alt koyrir so nøkulunda. Ungarar eru ikki so raskir at kunna um alt tað ymiska, men tykjast hinvegin at koyra rættiliga rutinerað upp á ‘autopilot’.
Hotellið hjá okkum eitur Danubius Hotel Arena, og liggur í Pest-partinum av Budapest. Um eg skilji tað rætt, so er Budapest ein samanrenning av býunum báðum Buda og Pest, við ánna Donau í millum sín, har Buda eru hálendið hinumegin ánna, og vit so eru í slættlendinum.
Kappingin er á oynni Margaret mitt í Donau, sum er ein totalt friðað park við nøkrum hotellum á, umframt einum vatnlandi, einum svimjistadion og ymiskum øðrum. Svimjistadion eitur Alfréd Hajós eftir ungaranum sum vann OL gull í 100 og 1200 metra frísvimjing, á fyrsta OL í 1896.
Tað er eitt gamalt stadion, uttandura, og tey hava tí eisini ávísar trupulleikar við fasilitetunum. Upphitingarhylurin er ov kaldur, eitt vet yvir 24 gradir, meðan kappingarhylurin í gjár var onkunstaðni millum 28 og 29 gradir, sum er ov høgt í mun til hvat FINA loyvir. Hetta var uppi at venda á fundi í gjár, og skal vælsagtans loysast í loypi av komandi døgum.
Her eru metnógv tíðindafólk til eitt EM í svimjing, eini tvífalt fleiri í fjør, kanska einamest tí at hetta er fyrsta stóra altjóða kapping eftir at superdraktirnar eru farnar. Har verður trongt við kappingarhylin, og vit svimjarar, venjarar og leiðarar eru tí troðkaðir so mikið av, at tað eftir øllum at døma verður trupult hjá okkum at síggja nakað. Men tað er nokk í ordan, at raðfestingin er fyrst og fremst fjølmiðlar, áskoðarar, VIP’ar og VVIP’ar. Og til innleiðandi verður nokk eingin trupulleiki.
Í morgun sá eg á danirnar, íslendarar, norðmenn, sviar og finnar, og øll síggja rættiliga spennt út. Italiumenn høvdu spælt klovn við rakibløðum í morgun, so at ein var munkur, ein annar hevði bara nakrar tottar á høvdinum, og ein triði bara eina hond í nakkanum. Amaury Leveaux gongur runt við stórum fullskeggi.
Ná men nú er tað so aftur yvir í hylin, har Pál skal venja vist nokk éina longd á 50 metrar. Vit hava somu tíð her sum í Danmark, tað vil siga ein tíma meira enn tit í Føroyum. Veðrið er einki serligt, og býurin tykist tí eitt sindur gráur, til man er á grønu Margaret. Donau eru vanliga brúna móran, sum vit eisini sóu í Beograd.


text:
Orð og lag: M.C. Restorff
Sanganna fyrstu tónafræ
bera blómur enn í dag,
og sangur, sum gloppar hjartadyr,
kenslu tær ber um góðan byr;
markleysu tónarøð til hugaløg flóta frítt.
Børn kenna hvíld á kvøldarstund,
tá onkur syngur tey í blund,
og hoyrist á morgni eitt fagnaðarlag,
gleðin er tað um ein nýggjan dag,
tøkkir til Skaparan framala jú tónaflóð!
Sanganna veingir fevna blítt
um alla verøld vítt.
Sangur vitjar hjartnanna vrá’
og sigur frá vár dúpu trá.
Takuarput uummatit inunnut assaningaartuusutit
Qaqugumorsuaq ilinnut qinnutikka tusartuaannassagiitit
Qqilivunga ilukkut tarnikkut naalakkap najormanga
Nuannaralunga asallunga qamuuna ikiussammanga
Ggutiga qujanaq tamanut
Føroyskað grønlendskt rapp:
Hjartalag títt fyri mannabørnum er prógvað,
og kærleika tín til okkara hevur tú ikki krógvað.
Áh, bønir mínar verða áhaldandi hoyrdar av tær.
Lundin gerst løtt innan í mær, tí Harrin er nær.
At hugsa sær: Hin alvandandi hevur tokka til mín
og elskar meg; og Hann lívgar sál mína!
Gud mín, eg takki tær fyri alt
Sangur bindur saman fólk
uttan mun til ætt og bólk,
og funnust vit mong í stórari hløl,
í sangi eitt vit gjørdust øll –
takklæti mikið vert av samhuganum var merkt.


text:
Louisiana
Staturin Louisiana (enskt: State of Louisiana, franskt: État de Louisiane) er ein statur í Sameindu Statunum í Amerika við umleið 4,5 mió. íbúgvum. Høvuðsstaðurin kallast Baton Rouge og størsti býurin er New Orleans. Í 1812 bleiv Louisiana lutstatur í USA. Í norðri hevur Louisiana mark við Arkansas, í eystri við Mississippi, og vestri við Texas. Í suðri liggur Meksikoflógvin. Eyknevni er Bayou State. Bayou er eitt slag av streymi ella mýri. Orðið kemur úr Choctaw bajuk. Almennu málini eru tvey í tali, franskt og enskt. John Bel Edwards (D) er guvernørur.
Innihaldsyvirlit
Íbúgvafrøði[rætta | rætta wikitekst]
Fólkið er av blandaðum uppruna, úr næstan øllum heiminum. Í Fronskum Louisiana í Suðurlouisiana býr ein stórur bólkur, sum er ættaður úr Quebec í Kanada (ið áður hoyrdi til Frakland sum partur av hjálandinum Fronskum Kanada). Hetta fólkið verður kallað Cajun. Teir tala egið mál, kreolfranskt; 200.000 fólk ella umleið fimm % av fólkinum í Louisiana tosa franskt. Cajun-franskt er eitt ríkt mentanarmál við stórum og týdningarmiklum verkum innan bókmentir, mati, list og tónleiki. Tey flestu eru fiski- ella veiðifólk. Cajun-franskur matur er fyri tað mesta matur av krabbadjórum. Djúpt inni í skógini eru nógv krabbadjór; serstakliga eru nógvar rækjur, krabbagággur og hummarar, har slagið crawfish (Astacoidea) er hitt mest vanliga. Jambalaya er kreolfranskur matur, ið er blandað saman av fiski, rækjum og rísi. Cajun-tónleikur er eitt slag av fronskum-amerikonskum tónleiki, ið byrjaði seint í 18. øld og tíðliga í 19. øld. Ljóðførini eru oftast violin, banjo, gittari og mandolin. Sangurin “Alligator Man" er eitt dømi um cajuntónleikin hjá Jimmy C. Newman.
Upprunafólkið í Louisiana eru indianarar. Á láglendinum búðu teir í smáum bygdum og leitaðu eftir mati t.d. í skógunum. Upprunafólkið, indianararnir, telur nú bert 1 prosent av íbúgvatalinum.[1]
Landafrøði[rætta | rætta wikitekst]
Umleið 40-45 % av mýrilendinum í USA er í Louisiana[2]; í Suðurlouisiana eru stórar mýrar, sum kunnu vera avvaksnar við tættum skógi. Eystanfyri vátlendið byrjar hin stóra Mississippi River-oyrin. Tá ið Mississippiáin er komin út ímóti Meksikoflógvan, hevur hon stórar mongdir av leiri og sandi við sær. Gruggið leggur hon í áarmunnan, og um ikki streymur ber tað út í Atlantshavið, verður tað liggjandi og hópast upp, til áin er komin í typpi. Tá ið áin er typt, loypir hon út um alla oyrina. Hvørt lopið verður stór á, sum aftur leggur grugg fyri munnan og typpist. Soleiðis veksur Mississippi River-oyrin út í havið. Mississippi River-oyrin er væl størri enn allar Føroyar - 12,000 km2. Mississippi River-oyrin er nógvastaðni avvaksin við kjarri av takrørum og sevi. Í oyrini eru tjarnir, vøtn og hólmar. Hólmarnir eru vaksnir við høgum plantum, undir teimum yður av ymiskum fiskum, og kring teir eitt ótal av ymiskum fuglum. Har eru m.a. pelikanar, sum eiga millum sevini á oyrini. Á oyrini búgva ikki nógv fólk, men tey, sum búgva har, liva av fiskiskapi ella fuglaveiði.
Við jøvnum millumbilum eru tropiskar ódnir í landsynningspartinum í USA. Í august 2005 gjørdi Ódnin Katrina stóran skaða, serliga í Louisiana. Um leið 1500 fólk lótu lív í ódnini, og líka so nógv afturat doyðu av fylgjunum av henni. Ódnin Katrina gjørdi skaða fyri 600 milliardir krónur. Í 2015 eru tíggju ár síðani Ódnin Katarina oyðilegði stórar partar av søguliga jazz-tónleikabýnum New Orleans í Suður-Louisiana.
Búskapur[rætta | rætta wikitekst]
Skipasmiðjurnar eru nógvar. Handilin er so ovurhonds stórur, og hetta hevur gjørt, at Louisiana nú eigur millum tann størsta skipaflota í USA. Mong túsund fólk starva eisini í oljuvinnuni. Nýtslan av reinolju og bensini og øðrum, sum gjørt verður úr jarðolju, veksur í hvørjum, og tí noyðast tey stóru oljufeløgini í Louisiana at vaksa um oljureinsiverkini í heilum. Fiskiskapur er eisini týdningarmikil vinna.
Politikkur[rætta | rætta wikitekst]
Louisiana hevur eina av linastu vápnalóggávuna í USA. Í Louisiana krevst einki loyvi fyri at keypa skotvápn. Vápnið verður ikki skrásett, og tað kann berast opið á støðum.[3]
Djóra- og plantulív[rætta | rætta wikitekst]
Tjarnir, vøtn, blotar, áir og mýrar eru vátlendi í Louisiana, har mong dýr og mangir vøkstur eru. Alligatorur, froskar, bisamrottur, paddur, skjaldbøkur, fiskar og óteljandi plantur eru í Louisiana. Í blotum og mýrum broytist vatnnøgdin alt eftir veðrinum. Um summarið torna stór lendi, og um veturin stendur alt undir í vatni. Vanligastu vøkstirnir á vátlendi í Louisiana eru sev, vatnsarvi, tjarnaks, svanagras, stør, ymisk steinbrot, dúnurt og ymisk grøs. Á vátlendi vaksa eisini mangrovutrø. Mangrova er serligur viðarvøkstur í mórutum, tropiskum mýrum. Summi mangrovutrø vaksa í vatni, onnur vaksa í sjógvi fram við landi og í áarósum. Hesin vøkstur ger, at móran ella moldin verður ikki skolað burtur. Fræini spira á trøunum, so tá ið tey detta niður í móruna, spira tey og festa røtur beinanvegin, so tey skola ikki burtur. Pílur og onnur smærri trø, ið tola móru, vaksa sumstaðni við vøtn í mýrum.
Landbúnaðurin og ídnaðurin hótta nógv vátlendisdýr og plantur. Grái pelikanurin er nú t.d. sjáldsamir, tí búøki teirra eru oyðiløgd. Pelikanurin er eisini nýttur sum mynd á flagginum. Hesir fuglarnir, ið serliga taka fisk, eiga á vátlendi í Suðurlouisiana, har trupult er at koma at. Summi sløg gera sær reiður á sløttum, summi eiga uppi í trøunum. Flestu slangur bæði kliva og svimja væl og skríða lættliga ígjøgnum mýrilendið eftir fongi. T.d. hevur eisini norðuramerikanska vatnmokkasinin eitrandi bit. Tær stóru, norðuramerikonsku mýriharurnar duga bæði at kava og at svimja. Tær spila tærnar út og sparka aftureftir við beinunum, so tær sleppa skjótt undan ránsdýrum. Tær liva av vatnsplantum, grasi og øðrum vøkstri.
Sí eisini[rætta | rætta wikitekst]
Keldur[rætta | rætta wikitekst]
- ↑ http://quickfacts.census.gov/qfd/states/22000.html
- ↑ http://www.doi.gov/pmb/oepc/wetlands2/v2ch8.cfm
- ↑ https://www.deseretnews.com/top/3430/0/The-10-states-with-the-least-restrictive-gun-laws.html


text:
Smápartafelagið FTPP sum í eina tíð gjørdi royndir við einum sjóvarfallsorkuverki í Vestmannasundi er sent skiftirættinum til tvingsilsavtøku.
Seinasti ársroknskapur, sum er fyri 2014/15, vísti eitt hall uppá 16,7 mió kr eftir avskrivingar uppá 16,6 mió kr.
Avskrivingin var bókaða virðið á sjóvarfallsorkuverkinum, ein mylla sum er í sjónum, sum felagið hevði latið byggja til endamálið.
Sjóvarfallsorkuverkið hevur í fleiri umførum verið úti í streymasjógvi í Vestmannasundi, men hevur hvørjaferð fingið skaða, sum eftir øllum at døma hava verið ov kostnaðarmiklir at umvæla.
Sambært seinasta roknskapinum var skuld til onnur uppá 1,7 mió kr var í felagnum, nú tað fór í skiftirættin.
Um tú veitst okkurt, sum VP ikki veit - skriva so til vp@vp.fo


text:
Býráðsfundur 26. juni 2008
1.
J. nr. 103 – 08/00246
Roknskapurin hjá Runavíkar kommunu fyri 2007.
-Fíggjarnevndin hevur á fundi 19/06-2008 mælt til at góðkenna roknskapin.
-Býráðið hevur á fundi 26/06-2008 samtykt at góðkenna roknskapin fyri 2008.
2.
J. nr. 102 – 08/00254
2 viðgerð av eykajáttan til rakstur av Frítíðarskúla og Barnaansing í Rituvíkar skúla.
-Býráðið hevur á fundi 29/05-2008 samtykt við 1. viðgerð at taka undir við tilmælinum frá Sosialu deild 29/05-08 um at veita eina eykajáttan uppá kr. 634.000,00 til rakstur av Frítíðarskúla og Barnaansing í Rituvíkar skúla.
-Býráðið hevur á fundi 26/06-2008 samtykt við 2. viðgerð eina eykajáttan uppá kr. 634.000,00 til rakstur av Frítíðarskúla og Barnaansing í Rituvíkar skúla.
3.
J. nr. 132 – 08/00268
2. viðgerð av eykajáttan til ístandsetan av Rituvíkar skúla til frítíðaransing.
-Býráðið hevur á fundi 29/05-2008 samtykt við 1. viðgerð at taka undir við tilmælinum frá Sosialu deild um at veita eina eykajáttan uppá kr. 630.000,00 til ístandsetan og umbygging av Rituvíkar skúla til barnaansing.
-Býráðið hevur á fundi 26/06-2008 samtykt við 2. viðgerð eina eykajáttan uppá kr. 630.000,00 til ístandsetan og umbygging av Rituvíkar skúla til barnaansing.
4.
J. nr. 502 – 08/00206
Karina og Svend Højgaard , Keypmannahavn biðja í skrivi df. 09/04-08 um at fáa býarplanin á Skála broyttan á matr. nr. 34a – 82 – 88a – 91a og matr. nr. 141a við Gjógvará frá F1-øki til B-øki.
Ummæli frá Teknisku Deild:
F1-øki er lagt báðumegin Gjógvará fyri at forða fyri, at byggingin ikki kemur ov nær ánni. Friðingarlógin ásetur at eingin bygging skal komma nærri eini á enn 300 m um áin er meira enn 3m breið í botninum.
Gjógvará er breiðari enn 3m í botninum framvið økinum sum søkt er um.
Tekn. deild mælir til at taka umsóknina upp undir endurskoðan av býarplaninum fyri Runavíkar kommunu.
Skoytast skal uppí, at TD mælir frá at ganga umsóknini á møti.
-Byggi- og býarskipanarnevndin hevur á fundi 21/05-2008 mælt frá at ganga umsøknini á møti vegna atlit til náttúru vøkru Gjógvará.
-Býráðið hevur á fundi 26/06-2008 samtykt at taka undir við Byggi- og býarskipanarnevndini.
5.
J. nr. 512 – 08/00058
Sp/f Smíðlist søkir við skrivi df. 29/01-08 við 2 uppskotum merkt uppskot 1 og uppskot 2 df. 23/01-08 um loyvi at keypa eitt uml. 2.900 m2 stórt grundstykki á ídnaðarøkinum á Rituvíks-hálsi til teirra virksemi og at leiga út til aðrar.
Ummæli frá Teknisku Deild:
Fleiri umsøkjarar hava verið á stykkinum eystanfyri vegin, men er hetta ikki blivu aktuelt.
TD mælir til at taka upp samráðingar við Sp/f Smíðlist um norðara stykki sum er uml. 3.020 m2
-Byggi- og býarskipanarnevndin hevur á fundi 16/04-2008 mælt til selja Sp/f Smíðlist øki uppá umleið 3.020 m2 á ídnaðarøkinum á Hálsi
-Býráðið hevur á fundi 26/06-2008 samtykt at taka undir við Byggi- og býarskipanarnevndini og fíggjarnevndini.
6.
J. nr. 255 – 08/00288
Ársroknskapurin hjá Bygdasavninum Forna fyri 2007.
-Fíggjarnevndin hevur á fundi 19/06-2008 mælt til at góðkenna roknskapin.
-Býráðið hevur á fundi 26/06-2008 samtykt at taka undir við Fíggjarnevndini.
7.
J. nr. 606 – 06/00311
Politiið í Føroyum hevur við skrivi df. 16/06-2008 sent umsókn um Matstovuloyvi og dansiloyvi frá Café 67, til kommununa til ummælis.
-Fíggjarnevndin hevur á fundi 19. juni 2008 mett, at verandi virksemi kann halda fram. Í smb. við umsóknina um dans verður mælt til at Tekn. deild kannar umstøðurnar viðvíkjandi trygd
-Býráðið hevur á fundi 26/06-2008 samtykt at taka undir við Fíggjarnevndini.
8.
J. nr. 560 - 08/00305
Kunning um útbjóðing av vegagerð til nýggju moldgoymsluna yviri í Skoragili.
-Býráðið er á fundi 26/06-2008 kunnað um málið.
9.
J. nr. 571 – 06/00617
Kunning um uppskot/projekt til nýtt ruskpláss á Lambareiði.
-Býráðið er á fundi 26/06-2008 kunnað um málið.
10.
J. nr. 032 – 03/00360
Uppskot til sáttmála um sjálvbodna samanlegging av Funnings kommunu og Runavíkar Kommunu við tilhoyrandi fylgiskjali 1, nevnt "Fyriskipan viðvíkjandi samstarvi og samanlegging millum Funnings kommunu og Runavíkar kommunu".
-Býráðið hevur á fundi 26/06-2008 samtykt at taka undir við sáttmálauppskotinum sum hevur við sær, at Funnings kommuna og Runavíkar Kommuna leggja saman frá 1. januar 2009 at rokna.


text:
Pætur: - Carlsen kunnu vinna
Klaksvíkingurin við vøkru røddini heldur at Carlsen hava tað sum skal til fyri at vinna Dansk Melodi Grand Prix 2018
Norðlýsið fekk fatur á Pætur við Keldu at hoyra hvørjar viðmerkingar hann hevði til vónirnar hjá Carlsen systrunum at vinna í annaðkvøld.
Dansk Melodi Grand Prix verður í Gigantium leygarkvøldið kl. 19 føroyska tíð. Kringvarpið sendur frá tiltakinum.
Pætur við Keldu veit nevniliga eitt sindur um Dansk Melodi Grand Prix, tí hann luttók sjálvur í DMGP í 2002 við lagnum "Som en drøm".
Pætur sigur at sangurin hjá Carlsen "Standing up for Love" er sera góður og hóskar væl til DMGP konsepti. Tað sum Carlsen eisini hava er, at tær duga væl at framføra sangir. Tey kunnu vinna, slær Pætur við Keldu fast.
Hoyr lagið hjá Carlsen niðanfyri.


text:
Í gjár var uppskot at broyta løgtingslóg um áseting og javning av almannaveitingum til fyrstu viðgerð í Løgting. Í uppskotinum verður mælt til, at grundupphæddin hjá fólkapensjónistum lækkar við 580 kr. um mánaðin fyri ein giftan pensjónist. Hetta uppskotið er tengt saman uppskotinum um inngjald í samhaldsfasta, sum eftir ætlan hækkar, soleiðis at útgjaldið úr samhaldsfasta kann hækka við umleið 800 kr. um mánaðin.
Av tí at grundupphæddin er ein skattafrí veiting, meðan samhaldfasti er skattskyldugur, fer henda umlegging at merkja, at fólkapensjónistar fara at hava tað sama eftir um mánaðin sum áðrenn broytingina.
Samstundis er ætlanin við uppskotinum, sum verður til fyrstu viðgerð í dag, at hækka viðbótina við 150 kr. um mánaðin.
Viðbótin verður hækkað soleiðis, at teir pensjónistar, sum einans hava fólkapensjón og samhaldhaldsfasta at liva av, fáa ein fíggjarligan bata. Saman við broytingini, sum varð samtykt fyrr í ár, tá viðbótin hækkaði við 350 kr. um mánaðin, verður viðbótin frá 1. januar 500 kr. hægri um mánaðin, í mun til áðrenn hesar báðar broytingar.
Tvey onnur lógaruppskot hjá landsstýriskvinnuni í almannamálum, Eyðgunn Samuelsen, eru eisini til fyrstu viðgerð í dag. Talan er um uppskot til lóg um familjuískoyti og uppskot at broyta lógina um arbeiðsfremjandi tiltøk.


text:
29 heiðursmerki vunnu føroyingarnir til Stórmót IR kappingina í Reykjavík í gjár og í dag. Av hesum vóru tey 10 úr gulli, 11 úr silvuri og 8 úr bronsu.
Harafturat fingu vit tvey nýggj føroysk met. Ella í veruleikanum var talið trý, tí Tórur Mortensen tók fyrst metið á 60 metrum innleiðandi, sum hann so betraði í finaluni. Tað var Ási Mikkelsen, sum átti gamla metið, sum var 7,20 sek. Men Tórur fór longu innleiðandi væl niður um, tá hann vann sín innleiðandi riðil við 7,14 sekundum. Í finaluni varð enn eitt fitt petti skorið av, tá hann við 7.09 gjørdist nr. 2 og vann silvur.
Hitt metið fall til Mariu Biskopstø á 400 m. Gamla metið átti Oddvør Josephsen, sum var við í hesi kappingini, har tær báðar vunnu gull og silvur. Maria, sum hevur sýnt einastandandi góð evni á miðteinum og ikki minst langteinum, hevur hetta seinasta árið funnið sína kviku síðu fram. Leygardagin var hon skjótasti føroyingur á 200 metrum, og í dag vann hon so gull og setti føroyskt met á 400 m. Samstundis var hon undir oyl-kravinum, og við so sterkum avriki, kann 4×400 m landsliðið nú fara at blanda seg millum tey allarbestu.
Maria og Oddvør á sigurspallinum eftir 400 m kappingina, har tær vunnu gull og silvur.
Sum altíð vinna Treystagenturnar nógv í Reykjavík, og so var eisini hesuferð. Vibeka Sivertsen vann gull á 600 m fyri gentur 13 ár, Rebekka Fuglø vann gull á bæði 800 m og 1.500 metrum, Oddvør Josephsen og Maria Biskopstø vunnu silvur og bronsu á 800 m og á 400 m vunnu tær sum sagt gull og silvur, við Mariu fremst. Harafturat vann Oddvør gull á 1.500 m.
Roysnið var við í Reykjavík fyri fyrstu ferð, og tey koma eisini heim við metali. Ingi Johannesen vann silvur á bæði 1.500 m og 3.000 m fyri dreingir 16-17 ár. Hjá monnunum vunnu Regin Thomsen og Arnfinn Johannesen silvur og bronsu, meðan Petra Mikkelsen vann silvur hjá kvinnunum á 3.000 m. Anna Katrina Mikkelsen var sera nær við at vinnna bronsu á 600 m.
Ingi var við fyri fyrstu ferð í Reykjavík, og fer heim aftur við tveimum silvurmerkjum
Børka Berg Jørgensen úr Hvirluni er stinn í fleiri kappingargreinum, og plagar eisini at vinna heiðursmerki. Tað bleiv til eitt bronsumerki hvønn dagin. Leygardagin í trítøkki og í dag var tað í rimarenning. Dánjal Dahl Ljósheim vann seinasta heiðursmerki fyri Hvirluna, tá hann á 800 metrum fekk strítt seg til eitt bronsumerki.
Flest heiðursmerki fullu tó til Bragdið. Jónas Isaksen og Eiri J. Glerfoss vunnu báðir fýra heiðursmerki hvør. Eiri vann gull á 60 metrum og 60 m rimarenning. Á 200 metrum vann Jónas gull og Eiri silvur. Á 600 metrum vann Jónas gull. Í longdarlopi vann Jónas silvur og Eiri bronsu og í hæddarlopi vann Jónas bronsu.
Jónas vann heili fýra heiðursmerki. Her fær hann gull eftir stórsigur á 600 m
Og teir størru dreingirnir hjá Bragdinum stóðu lítið aftanfyri. Hans Erland Thomsen vann gull á 800 m og silvur á 400 m, meðan Andreas B. Antoft vann silvur á 200 m. Einasta heiðursmerki til genturnar hjá Bragdinum fall til Karin Holm Simonsen, sum vann bronsu á 800 metrum.
Ársmyndin 2018. Hvirlan hevur verið til Stórmót á hvørjum ári síðani stovnan í 2008
Gullvinnarar:
G13 600 m – Vibeka Sivertsen, Treysti 1.53,79
G16-17 400 m – Maria Biskopstø, Treysti 60,44 (føroyskt met)
G16-17 1.500 m – Oddvør Josephsen, Treysti 5.07,50
Kvinnur 800 m – Rebekka Fuglø, Treysti 2.20,74
Kvinnur 1.500 m – Rebekka Fuglø, Treysti 4.49,91
Dr. 13 60 m – Eiri J. Glerfoss, Bragdið 8,60
Dr. 13 200 m – Jónas Isaksen, Bragdið 28,75
Dr. 13 600 m – Jónas Isaksen, Bragdið 1.43,16
Dr. 13 60 m rim – Eiri J. Glerfoss, Bragdið 28,81
Dr. 14 800 m – Hans Erland Thomsen, Bragdið 2.33,41
Silvurvinnarar:
Menn 60 m – Tórur Mortensen, Hvirlan 7,09 (føroyskt met)
G16-17 400 m – Oddvør Josephsen, Treysti 61,16
G16-17 800 m – Oddvør Josephsen, Treysti 2.25,93
Dr. 13 200 m – Eiri J. Glerfoss, Bragdið 28,81
Dr. 13 longdarlop – Jónas Isaksen, Bragdið 4,39
Dr. 14 400 m – Hans Erland Thomsen, Bragdið 58,91
Dr. 16-17 200 m – Andreas B. Antoft, Bragdið, 24,18
Dr. 16-17 1.500 m – Ingi Johannesen, Roysnið 4.59,45
Dr. 16-17 3.000 m – Ingi Johannesen, Roysnið 11.00,06
Menn 3.000 m – Regin Thomsen, Roysnið 10.19,25
Kv. 3.000 m – Petra Mikkelsen, Roysnið 13.21,53
Bronsuvinnarar:
G13 trístøkk – Børka Berg Jørgensen, Hvirlan 9,58
G 13 60 m rim – Børka Berg Jørgensen, Hvirlan 10,93
Menn 800 m – Dánjal Dahl Ljósheim, Hvirlan 2.04,30
G16-17 800 m – Maria Biskopstø, Treysti 2.27,08
Dr. 13 hæddarlop – Jónas Isaksen, Bragdið 1,39
Dr. 13 longdarlop – Eiri J. Glerfoss, Bragdið 4,38
Kv. 800 m – Karin Holm Simonsen – Bragdið 2.29,88
Menn 3.000 m – Arnfinn Johannesen, Roysnið 11.28,08
Nógv onnur góð úrslit vóru umframt tey her nevndu. Tey flestu hava sett bæði eitt og tvey persónlig met og tað eru eisini sett fleiri nýggj bólkamet.
Longu næsta vikuskiftið verða nøkur, sum koma at royna seg aftur, tá landsliðið fer til Malmø at kappast leygar- og sunnudagin.


text:
FYSIOTERAPI / ERGOTERAPI
Telefon: 404668
Fax: 459080
Opið: Mánadag til Fríggjadag kl. 08:00 - 16:00
Fysiurgisk deild liggur á gøtuhædd á sjúkrahúsinum
Leiðandi fysioterapeutur: Benadicta Ellingsgaard
Á fysiurgisku deild fæst fysioterapi og ergoterapi.
Á deildini arbeiða 5 fysioterapeutar, 1 ergoterapeutur og 1 hjálparfólk.
Fysio-og ergoterapi verður givin eftir læknaávísing.
Endamálið við ergo- og fysioterapi er:
At sjúklingurin fær førleika til ein so góðan og sjálvstøðugan gerandisdag, sum til ber. Harafturat skulu ergo- og fysioterapeutar vera við til at betra ella varðveita heilsuna hjá fólki alment.
Ergoterapeutisk tilboð:
- Førleikavenjingar:
- Fysio-og ergoterapi verður givin eftir læknaávísing. Tó kanst kommunulæknar bert ávisa beinleiðis til heitvatnsvenjing, paraffin- og sandviðgerð.
- ADL venjingar (gerandis aktivitetir) - sum kunnu vera persónligt reinføri, í og úrlæting, eting og heimavenjingar annars.
- Mentalar venjingar (eftir heilaskaða): kann verða venjingar í orientering, koncentratión, kropsuppfatan og rúmfatan.
- Venjingar annars: rørslur, styrki, sansastimbran, koordinatión, ødemviðgerð, balansa, grov- og fínmotorik.
- Hita- og kuldaviðgerð.
- Ergonomiskar venjingar og vegleiðingar.
- Roynd, tillagan og útflýggjan av hjálpartólum.
- Heimavitjanir í samband við hjálpartól og møguligar broytingar.
- Vegleiðing av sjúklingum, avvarandi og øðrum fakbólkum.
- Andlitsviðgerð. Stimbran av vøddum, etingar- og svølgtrupuleikum.
Útgerð:
Ergoterapeuturin hevur hølir við ymiskum venjingaramboðum. Køkur og baðirúm er tiltaks á sjúkrahúsinum sum venjingarhølir. Harafturat er sandkassi og parafin á deildini.
Fysioterapeutisk tilboð:
- Uppvenjing so sum balansu-, styrki-, rørslu-, koordinatións- og førleikavenjingar. Hesar venjingar verða givnar bæði til einstaklingar og bólkar.
- Handaviðgerð.
- Ergonomiskar venjingar og vegleiðingar.
- Roynd, tillagan og útflýggjan av hjápartólum.
- Heitvatnsvenjing.
- Lungnaterapi.
- Vegleiðing av sjúklingum, avvarandi og øðrum fakbólkum.
- Hita- og kuldaviðgerð.
- Heimavitjanir í samband við hjálpartól og møguligar broytingar.
- El. Viðgerð.
Útgerð:
Fysioterapien hevur hølir við ymiskum venjingaramboðum so sum súklur, stepparar, balansubrettir, steppbonkar og venjingarmaskinur og viðgerð tól sum Ultraljóð, Stuttbylgju, TNS og Laser. Umfremt eru ein fimleikasal til taks á sjúkrahúsinum.
Harafturat hava vit ein heitvatnshyl har vatnið er 34-36 gradir. Hylurin er umleið 4x6 metur og er 1,4 metur djúpur. Øll fólk ið hava ávísing frá einum hvørjum lækna, kunnu nýta hylin.
Petö venjingar:
Petö venjingar eru ætlaðar børnum í aldrinum uml. 6mdr -18 ár sum hava cerebral paresu (CP). Venjingarnar vera á tí støði har barnið er, soleiðis at man fær motivera barnið til at vera aktivt við í venjingunum. Eftir besta førimuni verður miðja ímóti at barnið ger øvilsini sjálvstøðugt, tey verða tí býtt sundur í smærri bólkar eftir hvat støði og aldur tey eru á.
Konduktiv pedagogik er at arbeiða við nátúrligu útviklingini hjá børnum, og tí er skeiði útvikla útfrá teirra sjón. Petö venjingarnar gjøgnum skeiði, eru øvilsir sum eru simpul og ikki krevja nógv reiðskap, men at arbeiða við at brúka kroppin sum tann nátúrliga útviklingin er. Í tí føri, har barnið ikki kann gera øvilsini, læra tey kompenserandi øvilsir sum líkjast mest møguligt. Meginparturin av skeiðnum verður leitt av einum útbúgvnum Petö instruktøri. Við Terapeut/Pædagog til at hjálpa.
Meginparturin av venjingunum vera framdar ígjøgnum spøl og sangir við øvilsum, soleiðis at børnini kenna øvilsini aftur. Børnini verða uppfordrað og útfordrað til at tey brúka allan kroppin fyri at styrkja teirra veiku síðu eins nógv sum hina síðuna. Foreldrini/stuðulin eru ein partur av venjingini, soleiðis at tey fáa eina vitan um, hvussu tey kunnu arbeiða víðari heima.
Tá skeiðið er loki fáa foreldur at barninum eitt skriv, har tað verður tikið saman um hvussu tað hevur gingist á skeiðnum, samstundis fáa tey eitt papír við nøkrum øvilsum, sum vendir sær til teirra barn. Venjingin er alt nakað, ið børnini brúka í dagligdegnum, og tí leggur skeiðið seg eftir, at foreldur og børn venja víðari tá tey fara heim, soleiðis at útviklingin ikki endar eftir skeiðið.


text:
Stórur gravgangur hevur í dag veriđ eftir teimum mongu bókunum, sum eru á bókaútsřluni. Sjálvur havi eg fýra břkur á útsřluni, og av bókunum hjá Niels Juel Arge eru Stríđsárini og Teir sigldu úti viđ.
Hesar seinni nevndu hava veriđ á útsřlu eina ferđ áđur, og tí kann tađ koma fyri, at einstřk bind longu eru útseld, men her er kortini eitt gilt hřvi at fullfíggja sćr samlingina. Eintřkini verđa seld fyri einans 50 kr. stk.
Av teimum átta bókunum Teir tóku land eru fýra í útsřluni hesaferđ. Tađ er fýra tćr fyrstu. Nummar 1 og nr. 3 vórđu útseldar fyrstu jólini, tćr komu út, men í báđum fřrum, varđ nýtt upplag gjřrt, so enn eru eintřk eftir av řllum bindum.
Men skalt tú hava nr. 3 og nr. 2, skalt tú gera skjótt av, tí upplagiđ av teimum er sera avmarkađ. Heldur meir er til av nr. 1 og nr. 4.
Hesar břkurnar verđa seldar fyri 149 kr. stk.
---


text:
07.05.2018 - Av: fp
Aðalfundur Javna
Leygardagin 5. mai varð árligi aðalfundurin hjá Javna hildin í Sørvági. Á skránni var millum annað formansval, bæði í Javna, og í undirnevndini Spyr Meg. Fía Petersen, ið bleiv vald á seinasta aðalfundi fyri eitt eitt-ára skeið bleiv afturvald, og Dánial Gram Høgnesen bleiv somuleiðis afturvaldur til formann í Spyr Meg. P/F Januar bleiv valt til grannskoðara fyri komandi roknskaparár.
Roknskapur felagsins fyri 2017 bleiv lagdur fram til góðkenningar. Roknskapurin vísir eitt hall á 194.415, ið er sum væntað. Lagt var upp fyri hesum halli í 2016, tí størri viðlíkahaldsarbeiði skuldi gerast á ognina hjá felagnum í Skrivaragøtu, sum tað almenna leigar til umlættingarheim til heimabúgvandi børn og vaksin við menningartarni.
Formaðurin legði fram frágreiðing um virksemið felagsins í árinum. Fundurin endaði við at aðalfundurin orðaði eina yvirlýsing. Undir verkfallinum hjá Føroya Pedagogfelag um ársskifti noyddust fleiri vaksin fólk at flyta úr sínum heimi, og inn til foreldur ella næstringar at vera. Aðalfundurin var á einum máli um, at vit mugu hava karmar ið tryggja, at okkara limir kunnu vera trygg heima hjá sær sjálvum, eisini undir einum verkfalli.
Á aðalfundinum hjá Javna leygardagin 5. mai 2018 var niðanfyri standandi yvirlýsing samtykt:
Aðalfundurin hjá Javna átalar tað árin, ið verkfallið hjá Føroya Pedagogfelag hevði á bústaðarviðurskiftini hjá limum í Javna, og heitir á avvarandi partar um at skipa greiðar karmar um vardar bústaðir, sum forða fyri, at slíkt hendir aftur. Forðast má fyri ótryggleika í egnum heimi.
Soleiðis samtykt á aðalfundi Javna í Sørvági, tann 5. mai 2018


text:
Seinastu dagarnar hevur veðrið ikki verið serliga gott, tað hevur bara regna. Bæði mánadagin og í gjár endaði eg á bandinum, tí eg troystaði mær ikki út. Í morgun tá ið eg vaknaði sá heldur einki út, men tað bleiv betur sum dagurin leið.
Eg var til arbeiðis í Havn í dag, kom aftur kl. gott sjey, og enn var frálíkt renniveður, so eg gjørdi skjótt av. Í renniklæðir, so ein túr út á Núp. Tað gjørdist ein frálíkur túrur, við góðari ferð. Serliga glaður var eg fyri túrin heimaftur har eg setti á niðan eftir ringvegnum, eg hugsaði um allar brekkurnar eg skal í gjøgnum um 10 dagar tá eg skal luttaka í Tórshavn Marathon. Hendan brekkan hevur mangan følst tung, men í dag var tað eitt spæl at leggja hana afturum.
Ein fín venjing í dag.


text:
Býráðsfundur 28. september 2017 kl. 17 í Skála skúla
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Ikki møtt:Helgi Lamhauge Petersen
100/17: Møgulig broyting av býarplani og byggisamtykt á Skála.
Í samband við ætlanini hjá P/F Mest at inniloka dokkini á Skála, verður neyðugt at broyta ásetingarnar fyri D22 øki á Skála, um umsóknin skal kunna játtast.
Uppskotið til broyting av byggisamtyktini fyri Skála hevur ligið frammi til alment eftirlit. Freistin at koma við mótmælum ella broytingaruppskotum um serstøku byggisamtyktina fyri Skála var 18. juli 2017.
Kommunan hevur móttikið 2 mótmæli, eitt við 129 undirskriftum og eitt við 2 undirskriftum.
Á fundinum 21. august samtykti byggi- og býarskipanarnevndi, at nevndin vildi hava grundgevingar fyri hví neyðugt er við eini 40m høgari høll.
Mest hevur nú sent eina lýsing av hæddini av ymiskum skipum og hvat fríhæddin er í mun til eina høll sum er 40,7 m høg.
Tekniska deild mælir til at taka støðu til, um serstaka byggisamtyktin skal góðkennast ella um ætlanin skal endurskoðast.
-Byggi- og býarskipanarnevndin á fundi 18/9-2017: Meirilutin í nevndini mælir til at taka undir við uppskotinum til serstaka byggisamtykt og at málið, saman við mótmalisskrivunum frá borgarum á Skála, verður sent Heilsu- og innlendismálaráðnum til viðgerðar.
Minnilutin í nevndini tekur ikki undir við uppskotinum til serstaka byggisamtykt vísandi til, at hann metir ikki, at P/F Mest er komið við øllum visualiseringum sum Býarskipanarnevnd Landsins vísti á og heldur ikki støðumynd frá Akkersvík og skúlanum á Skála, sum varð samtykt á fundi í Byggi- og býarskipanarnevndini 18/4-2017.
-Vinnu- og havnarnevndin hevur á fundi 18/9-2017 mælt til, at málið verður lagt fyri býráðið til støðutakan.
-Býráðið hevur á fundi 28/9-2017 samtykt, við 8 atkvøðum fyri, einari ímóti og einari blankari atkvøðu, at taka undir við tilmælinum frá meirilutanum í Byggi- og býarskipanarnevndini.
101/17: Umsókn um vinnugrundstykki í Oyndarfirði.
Høgni Hansen, Oyndarfjørður søkir um loyvi at keypa grundstykki matr. nr. 118c í Oyndarfirði til at seta eina høll á til vinnuligt virksemi.
-Vinnu- og havnarnevndin mælir til at játta umsóknini, men at grundstykkið verður leigað og ikki selt.
-Býráðið hevur á fundi 28/9-2017 samtykt at taka undir við tilmælinum frá Vinnu- og havnarnevndini.
102/17: Umsókn um loyvi at avhegna part av havnarøkinum í Oyndarfirði.
Marine Harvest søkir um loyvi at leingja hegnið á bryggjuni í Oyndarfirði við 20m fyri at lúka smittuvandakrøvini.
-Vinnu- og havnarnevndin mælir til at játta umsóknini.
-Býráðið hevur á fundi 28/9-2017 samtykt at taka undir við tilmælinum frá Vinnu- og havnarnevndini.
103/17: Grótlaging norðan fyri virkið hjá Bakkafrost.
Vinnu- og havnarnevndin mælir til, at grótlagingin á Bakka verður gjørd í ár og fíggjað burtur av játtanini, sum er avsett til lendingina á Kráargili.
Mælt verður eisini til, at avseta pening á játtanini fyri 2018 til umvæling av brimskaðan á lendingina á Kráargili soleiðis, at skaðin kann verða umvældur á sumri í 2018.
-Býráðið hevur á fundi 28/9-2017 samtykt at taka at gera grótlagingina á Bakka og fíggjað arbeiðið burtur av játtanini, sum er avsett til lendingina á Kráargili í 2017.
104/17: Útvegan av vinnugrundstykkjum í kommununi.
Kommunan hevur fingið fleiri fyrispurningar um vinnustykkið, sum kommunan eigur eftir á Rituvíkshálsi. Tekniska deild mælir til, at farið verður undir at fyrireika fleiri grundstykkir á Rituvíkshálsi og at peningur verður játtaður til at leingja Skoragøtu og gera klárt til fleiri vinnugrundstykkir.
-Byggi- og býarskipanarnevndin mælir til at taka undir við uppskotinum frá Teknisku deild.
-Býráðið hevur á fundi 28/9-2017 samtykt at taka undir við tilmælinum frá Byggi- og býarskipanarnevndini.
105/17: Viðgerð av byggiloyvum til smærri byggingar.
Í nýggju byggireglugerðini BR17 eru ásetingar um, at bygging ikki kann fara í gongd uttan skrivligt loyvi frá kommunala myndugleikanum. Men tað er eisini ásett, at kommunurnar kunnu gera reglur fyri smærri byggingar, umbygging, afturatbygging og umvæling, soleiðis, at hesi IKKI krevja byggiloyvi, um bygt verður eftir reglunum.
Tekniska deild hevur gjørt uppskot til hvørjar smærri byggingar ikki skulu krevja byggiloyvi s.s. úthús, drívhús, hjallar v.m. upp til 10 m2, tó skulu allar smærri byggingar, sum ikki krevja byggiloyvi, fráboðast kommununi frammanundan.
-Byggi- og býarskipanarnevndin mælir til at taka undir við uppskotinum frá Teknisku deild til bygging av smærri bygningum v.m.
-Býráðið hevur á fundi 28/9-2017 samtykt at taka undir við tilmælinum frá Byggi- og býarskipanarnevndini.
106/17: Byggiloyvi til at byggja afturat verkstaðsbygning á Lambareiði.
BBR Service søkir um loyvi at byggja 315 m2 afturat verkstaðsbygningi teirra á Lambareiði.
Verkstaðið liggur í D7-øki, ætlað til m.a. vinnuvirkir og svarar umsóknin til ásetingarnar í byggisamtyktini fyri økið. Tekniska deild mælir til at játta byggiloyvi.
-Byggi- og býarskipanarnevndin mælir til at taka undir við uppskotinum frá Teknisku deild.
-Býráðið hevur á fundi 28/9-2017 samtykt at taka undir við tilmælinum frá Byggi- og býarskipanarnevndini.
107/17: Sparkivøllur í Skálafirði.
Byggiráð søkir, vegna Samkomuna Kelduna í Skálafirði, um byggiloyvi til ein 13x20 m stóran sparkivøll vestan fyri samkomuhúsið/skúlan í Skálafirði.
Økið, ætlanin er at leggja sparkivøllin, er í býarplaninum útlagt til C26 -øki og kann brúkast til at byggja sparkivøllin á.
-Byggi- og býarskipanarnevndin mælir til at játta umsóknini.
-Býráðið hevur á fundi 28/9-2017 samtykt at taka undir við tilmælinum frá Byggi- og býarskipanarnevndini.
108/17: Umsókn um loyvi at keypa matr. nr. 35a í Lamba.
Umsókn um loyvi at keypa matr. nr. 35a til bygging av sethúsum og fjós og at byggisamtyktin verður broytt soleiðis, at sethús eisini kunnu byggjast á stykkið.
Matr. nr. 35a er 1.734 m2 til støddar, harav uml. 400m2 liggja í B10-sethúsaøki og restin í E1 innangarðs til landbúnaðarendamál.
Í býarplaninum ber til at byggja eini hús á B10-økinum á ognini, men á E1-økinum er bert loyvt til at byggja úthús á í mesta lagi 20m2
-Byggi- og býarskipanarnevndin mælir frá at ganga umsóknini um broyting av býarplaninum á møti til tess at loyvi bygging av sethúsi og stalli á matr. nr. 35 í Lamba.
-Býráðið hevur á fundi 28/9-2017 samtykt at taka undir við tilmælinum frá Byggi- og býarskipanarnevndini.
109/17: Broyting av byggisamtyktini í Rituvík soleiðis, at sethús kunnu byggjast á matr. nr. 190.
Uppskotið til broyting av byggisamtyktini fyri Rituvík hevur ligið frammi til alment eftirlit.
Ein klaga kom inn, hóast hon kom ov seint, so biður Býarskipanarnevnd landsins kommununa um at taka hana upp til viðgerðar.
Økið talan er um, liggur í býarplaninum sum E1 búnaðarøki, sum søkt er um at broyta til B27 bústaðarøki. Ein grund til at hetta økið ikki varð lagt út til byggilendi, tá ið býarplanurin fyri Rituvík var gjørdur er, at tann nýggi vegurin til Rituvíkar møguliga skuldi ganga gjøgnum hetta økið. Vegurin til Rituvíkar endaði við at verða bundin í Rituvíkarveg uml. 50m longur suðuri og tí er ikki brúk fyri hesum økinum til vegíbindingina.
-Byggi- og býarskipanarnevndin mælir frá at taka klaguna til býarplansbroytingina til eftirtektar.
-Býráðið hevur á fundi 28/9-2017 samtykt at taka undir við tilmælinum frá Byggi- og býarskipanarnevndini.
110/17: FSF kunnar um stuðul til ljós við leikvallirnar.
FSF hevur boðað frá, at til kappingarárið 2018 verður tað eitt krav til leikvøllirnar í EFFO-deildini, at miðal ljósstyrkin á vøllunum er 350 lux.
Kostnaðurin av uppstigan av einum vølli er uml. 1,3 mió. kr. og UEFA letur, umvegis FSF, ein stuðul á 400 t kr. pr. vøll.
-Mentanarnevndin mælir til, at Mentanardeildin arbeiðir víðari við málinum.
-Býráðið hevur á fundi 28/9-2017 kunnað um málið.
111/17: Fíggjarætlanin hjá Skálafjarðar Sløkkiliði fyri 2018.
Í uppskotinum til fíggjarætlan hækkar gjaldið við 100 kr, úr 1295 til 1305 pr. íbúgva.
-Fíggjarnevndin mælir til at góðkenna uppskotið til fíggjarætlan fyri SKS fyri 2018.
-Býráðið hevur á fundi 28/9-2017 samtykt at taka undir við tilmælinum frá fíggjararnevndini.
112/17: 2 viðgerð av eykajáttan til keyp av bygningi á Skála til Skálafjarðar Sløkkilið.
Hølisumstøðurnar hjá Skálafjarðar Sløkkiliði eru sera trongligar og hevur SKS møguleika at keypa ein bygning á Skála til virksemi hjá Sløkkiliðnum.
-Parturin hjá Runavíkar kommunu í hesum er 1.560.000 kr og mælir fíggjarnevndin til at veita eykajáttan til keypið og at eykajáttanin verður fíggjað úr gjaldførinum.
-Býráðið hevur á fundi 31/8-2017 samtykt, við 1 viðgerð, at veita eykajáttan áljóðandi 1.560.000 kr til keyp av bygningi á Skála til Skálafjarðar Sløkkilið.
-Býráðið hevur á fundi 28/9-2017 samtykt, við 2 viðgerð, at veita eykajáttan áljóðandi 1.560.000 kr til keyp av bygningi á Skála til Skálafjarðar Sløkkilið.
113/17: Fíggjarætlan fyri Runavíkar kommunu fyri 2018.
Fyrsta viðgerð av fíggjarætlanini fyri 2016 fyri Runavíkar kommunu.
Á fundi 31/8-2017 ásetti býráðið fíggjarkarmin at verða:
Inntøkur:
Persónsskattur 150
Felagsskattur 20
Eftirlønarskattur 32
Útreiðslur:
Fíggjarkostnaðir 15
Rakstur 147
Íløgur 40
Eftir fyrstu viðgerð í nevndunum eru samlaðu uppskotini til rakstur 3,1 mió. kr. hægri enn samtykti fíggjarkarmurin.
-Fíggjarnevndin heitir á nevndirnar um at tillaga raksturin til 2. viðgerð av fíggjarætlanin, so at hann liggur innanfyri samtykta fíggjarkarmin.
-Býráðið hevur á fundi 28/9-2017 samtykt at taka undir við tilmælinum frá fíggjararnevndini.


text:
Sverri Egholm
11.02.2018 - 13:24
Mentan > Tónleikur > Tónleikakappingar
Nú vit ikki fingu Carlsen-systrarnar til finaluna í Portugal, so kunnu vit reypa um okkurt annað føroyskt í sambandi við grand prix.
Vinnarin gjørdist Jonas Flodager Rasmussen við sanginum Higher Ground, og hann framførdi í klæðum frá Barbaru í Gongini, sum fyri stuttum fekk mentanarvirðisløn landsins.
Pallurin og fólkini á honum høvdu ein víkingadám hesa løtuna, og tað riggaði sera væl.
Um orsøkina at hann vann, heldur vinnarin sjálvur, at tað var tónleikurin og tann visuella síðan, sum vóru serstakliga væl samantvinnað, skrivar listaportal.com.
Mynd: DR